url: =Global Buanli Family: Tulaai Leitung Thuthang tuamtuam updates August 26, 2013\nTulaai Leitung Thuthang tuamtuam updates August 26, 2013\n· Kawlgam Democracy makaaipi Daw Aung San Suu Kyi ongtungding September kha 15-17 nithumsung Czech Republic gam Prague khuapi a kibawlding Forum 2000 Conference akahkawm dingin Europe gam Spain leh Hungary gamte ah September kaalnihna ah Kawlgampan zinkhiading hi ci in 8/26/13 Pituh Hlutdaw khawmpi manciang thukante kiang ah genkhia hi.\n· 2008 kawlgam ki-uk na thukhunpi laihnading in UNA leh UNFC te makaih natawh thukhunpi athak gelhding vaaihawmpawl August kha beima in makaai vaaihawm kiteelkhiading hi ci in UNA pawlpan SNLD makaai U Sai Nyunt in 8//26/13 ni in genkhia hi.\n· Guah naakzuk luatna hang in Yangon khuapi sung Dagon khuathak nisuahna lam a om khua 4 te neihsa zaanglo Acre 3,300 lak ah 1,800 te tui in tum mang ahihman in tuuk kitung loding ci in lokho mite lungkham mahmah ci in khuanu khuapa te in 8/26/13 ni in genkhia uhhi.\n· Kawlgamtawh kihoding kawlgam thukanding in UN General Secretary Mr Ban Ki Moon i palaaipi Vijay Nambiar 8/26/13 ni in kawlgam banghun a ongpai cikciang ciahding cih kitheikhollo in ongtungvat a 8/27/13 ni in Kachin gam Laiza khuapi pai in KIO makaaite tawh kimukhawmding uh hi.\n· Britain sumbawl mikhat azi in athahna ah kihel ci a 2011 kum a kiman China gam I maailam makaai muanhuaiding a kilam en Bo Xilai ani 5 na thukisitna 8/26/13 ni in mansiang ta a , thukisitna tawh kizui in theihnopteng kitel hi ci in thukhenzum nasem\n(Liu Yanjie) in genkhia ban ah bangdan in thu kikhen cih gennawnlo hi.\n· Syria gam Damascus khuapi sung ah UN chemical sittel te 8/26/13 ni in UN mawtaw tawh kipan ziahziah uh a, ami kitheilo pawlkhat in thautawh nakaap ngekngek uhhi. UN General Secretary Ban Ki Moon in 8/26/13 ni S Korea pan hihbang gamtatna peen kilawmlo a thuhilh hamtang kuul hi ci hi. US Secretary of State John Kerry in hih vaai ah thuhkikna kician mahmah President Obama in khensatding in angaihsut laaitak hi ci in 8/26/13 ni in genkhia hi.\n· USA gam California state San Francisco kiim naai lam August 17 nipan nasiatak in meikaang a 8/26/13 ni ciang ah 234 sq miles bang kaangtum khin hi. Meiphelh gaalhaang mi 2,800 bang asun azan in kipei ziahziah uh a inn 5,000 bang lauhuai dinmun ah om uhhi. California Governor Jerry Brown in meikatna pan 150 mile kimteng kidawmding in 8/26/13 ni in thukin taangkona nei hi.\n· Africa gam nitumna lam aom Liberia gamsung Liberia University sang ah sangnau pang kheempeuh ahi mi 25,000 in 2013-2014 university admission exam avek un kia uh hi ci in Liberia's education minister in 8/26/13 ni in genkhia hi. Ahang peen English nang thei mahmah ci hi.\n· USA gamte in amasa peen AH-64E Apache attack helicopters te Indonesia te zuakding in thukimkhin hi ci in USA kumpi te in 8/26/13 ni in genkhia uhhi. Hih vaanleeng te peen khat ciang $500m (£320m) manding a hawlthei naailoding uh ahihman training zong piapah ding ci zen hi.\n· Syria gamsung a kizang Chemical gaalvante tawh kisai in Russia gam President Vladimir Putin leh Britain Prime minister David Cameron te 8/26/13 ni in telephone tawh nasiatak in thukin kikum uhhi ci in Russia News Agency te in genkhia uhhi.\n· India gam ah power anei mahmah leh Congress Party makaai pi Sonia Gandhi kum (66) 8/26/13 ni India gam ann tawh kisai parliament ah thukinialna aneih laaitak in thakhat thu in cinavat a dammawh gimte kepna intensive care ah ki enkol laaitak hi ci in Press Trust of India thukizaakna in genkhia hi. Amah a awmna sapong hi ci hi.


timestamp: atn

url: =India ah pasal khat leisek, suang leh leivui bek ne in nungta ~ ZD :: ZOMI DAILY\nposted on 28 February 2017 at 11:43 am Lomkholna: India, News, Sawltak, World\nIndia gamah pasal khatin an sangin leisek, suang leh buan khawng limsazaw, tuatawh nungta cimawk hi. Tuapa minpen Pakkirappa Hunagundi kici a, kum 30 bang aphakhin khat ahihi. Amahpen Karnataka khuapan hi a, Pica Condition akici nektheihloh vante neknopna aneisak natnakhat ngahkha hiding in ki ummawh hi.\nTua ahih manin nisim in leisek, suangtum leh buan “bricks, stones, gravel, mud” cihte Kilo 3 tabang neden cimawk hi.\nAneulai kum 10 khawng aphak akipan nekding in ahoihlo ninnengneng duhnakhat neicitciat in tuapan damdam in akipan cih India Times pan kiza hi. Leivui leh suangtum khawng anek hangin bangmah cinatlawh cihte omlo cihi.\nHibangdan natna, mi batlohna tepen Pica kici a, pumpi adingin phattuamna “Nutritional Value” aomlo te neknopna, duhna nei citciat uhhi. Pakkirappa Hunagundi pen kum 20 sungbang tuabangin leivui leh leisek khawng aneknek hangin acidamna bangmah sukhalo in, cidam mahmahlel sawnsawn hi.\nHihbangdan te nekpen hoihlo hi ci’n ki hilhbawl, ki genpihmah taleh thudonlo in, anek ngeingei tengmah nisim in neden hi.\n“Leisek leh suangkhawng kanek pen kum 20 banghita hi. Tuate kanek ciangin lim kasa mahmah hi. Hihbang kanekna pen kei adingin nuntakna in akisamkhat suakta hi” ci’n genkhia hi.\nTuaban ah “Hihte kanek hangin kei adingin nawngkaina Side Effects bangmah omlo hi. Ka ha tezong siatna omlo, to mahmah hi. Atakmahmah akici suangtum tezong kapetzo lel hi” ci’n genbeh hi.\nAhi zongin hihbangdan aneknek pen anu in diksa hetlo a, neklohding zolbawlbawl himahleh zolzo tuanlo hi. Kum 20 sungbangmah neklohding ahanciam, a zolbawl hangin zolzolo in, anekngei bangmah in neden veve cimawk hi.\n“Kanu in tua suangtum leisek te neklohding hong genpihden hi. Aksa kan khawng hongpiak hangin kaduhtha suaklo ahih manin ka nekei hi. Kei adingin leisek leh buang, leivui cihte omleh phazo hi. Kaduhna pen khawltheilo hi” ci’n Pakkirappa Hunagundi in genkhia hi.\nTua ahihleh leisek, suangtum te bangci bangin nekding in hongki pialeh naduhdiak hiam cih akidot ciangin tui haikhat tawh suangtum, leisek, leivui te ahibang lianin hongkipialeh lim kasa mahmah ci’n dawngkik hi. Adang nektheih alimlim nongpia uhzong in duhlo hi’ng cibikbek mawk hi.\nAkhuapih tuipih te’nzong lamdang samahmah uh himahleh kuamah in khamzolo in, nisim in anekngei tengmah nene in nungtalel cimawk hi. ZD Sawltak #zomidaily\nPrevious: Nipi ni (Sunday) tung hak ci ee ~ Tual Khan Suan\nNext: Tedim Khuahun (27 Feb 2017) ~ Tedim Times\nPhilippines biakinn sungah Bomb puakkham in mi 18 si, 83 liam\nZomite Ki-it Hunta\nNasep Thak Neih Ciang Theih Ding Nam Sawm ~ Hau Za Cin\nUSA pan hawlkhiat athuak Maxico gammi khat amahleh amah kithatlum ~ ZD


url: =Naapngawlna/ Toih-na/ Cii-hik na ~ Thu Tatuam (Siyin News)\nNaapngawlna/ Toih-na/ Cii-hik na\nSunday, June 25, 2017 Knowledge 1 comment\nHi atung a buai na teng ii a pianh na le apianh sak thuakna teng ki kum tawng. Ih naapngawl ciang, datham hu bek hingawl thei hi.\nA pian na A lim le thuak nate\n- Natna lungno tum(mono- - Naapngawl,longtawl naa nucleosis,Toxoplasmosis, (tat;ywf),khaal cil, HIV, TB) le-cilte khang, cii sa.\n- Chi-tawm(Thikdat-tawm, - Naapngawl,cii-daang, Chi-sung natna-Thalasaemia) Mit daang\n- Longtawl bawk tha kiam - Naapngawl,om mil (Hypothyroidism) mul,eak khaak, cii sak a, khoh liamh luamh.\n- Nau ngil om - Naapngawl, toih\n- Nau taa hat ngawl/ - Naapngawl, zunhzun thum suak va zut.\n- Tuap natna - Naap ngawl, hu-sam\n- Lungtang pha-ngawl - Naap ngawl, hu-sam, khutdok hai thei si, manlang thei si, cii-tum.\n- Ngilpi le ngilzang natna - Naap ngawl, ngil thol nuam, ngil thol, lua, luaksuak\n- Cancer - Naap ngawl, cii le saa kiam, pum tung abawk om thei, cii-daang.\n- Vitamin B, kisam - Naap ngawl, khut le peang hik, ngeet.\n- Thuaknatna - Naap ngawl, thin kiam\nA tung a, natna ii a lim le thuaknate om meal ngawl in, a naap ngawl thathongte, na kam taw thaa pia in, a thin nop natu thu son pui in. Nipi (2) zawk ciang, en kik in.\nLai-at : Dr Mangpui\nIBU SRI MUSDALIFHA June 25, 2017 at 6:15 PM


url: =Social(Pawlpi sung Nopna leh Dahna ah Kivaipuakna) - MYANMAR MISSION CHURCH\nSocial(Pawlpi sung Nopna leh Dahna ah Kivaipuakna)\nPa Thang Suan Mang\nPa Suan Mang pen Pasian ait leh thuzuimi innkuan sung pan khangkhia hi. Aneu akipan Pasian ait mahmah khat hi-in, Pasian ading a septheih bang tawh mapanna nei hi. Pasian in thupha pia-in innkuan sung kivakna ding sushi sai hoih khat nei hi. Tulaitakin a zi Nu Dim Khan Lun leh ata-te nih tawh Hollywood, Florida ah teeng uh hi.\nPawlpi sungah Nopna,Dahna leh Ngeina lamah panmunpi(tavuan) len in om hi. Hih panmun pen Pawlpi ading in, athupi mahmah nasep lianpikhat hia, thulehla amanlang thei pen a, kizak zawhna ding leh ahunlap a kipanpih zawhna ding ahi hi. Tua banah i Zomi Ngeina te khahsuahlo a kepcin' theihna ding leh hilhsawn kik theihna ding ngimna lianpi zong ahi hi. Hih thu tawh kisai in, sepnop, dotnop leh ngaihsut piaknop aomleh, ama tungah kizasak thei hi.\nTg Khen Lam Pau(Makaipi-huh)\nPa Hau LIan Tuang(Makaipi-huh)\nPa En Za Cin(Makaipi-huh)\nGEN VAI TAWH KISAI KI VAIPUAKZIA\n(A) Pawlpimite tawh kisai-in Genvaihawmna\nPawlpi sungah Gen vai tawh kisai-in ki vaipuakzia ding anuai-a bangin ki nei hi. Gen vai i cih teh Donghu(Emergency Fund) zong ki ci hi. Hih Gen vai pen Pawlpi sungah Pawlpimikhat in deihloh pen in sihna hong neih leh pawlpi pan in bangci bangin huhna leh panpihnate koici bangin neithei ding hiam cih thubulpi ahi hi. Hih huhna leh panpihnate neihzawhna dingin pawlpi pan atuam in sum donna ki nei nawnloin pawlpi pan special tak-a pawlpimite itna tawh piakkhiatna leh sepkhiatna ahi hi. Tua ahih manin Gen vai tawh kisai-in Pawlpimikhat in koici bangin ngahthei ding hiam cih thu anuai-a bang ahi hi.\n1. Kuate in hih Gen vai sum huhna ngah thei ding hiam?\na) Pawlpi misuahna (Form) akhia mi leh Active member hi ding hi.\nb) Pawlpi tungah khasim in sawmah khat leh sumpi tuamtuamte tawh Pasian tung\nleh Pawlpi tungah adiktak, acitak mi hi ding hi.\nc) Atawm pen kha khat in, nih vei biakinn ah biakpiakna nei mi, hi hamtang ding\n2. Hih Hamphatna(Benefits) sum bangzah ngah ding hiam?\na) Atung-a No(1)na banga Pawlpi Active member khat ahihleh, Full(Avekpi)in\nngah ding hi. Full(Avekpi)i cihteh $5000.00 tawh huhna ngah ding hi.\nb) Naupaai Nupi khat ii nau(kha 5 pan kha 9) sungin deihloh pen in damlohna leh\nsihna khat a omleh, Full benefit(Avekpi)$ 5000.00 ngahlo dinga, half benefits\nalang ($2500.00) bek ngah ding hi.\n3. Banghangin Pawlpi in hih Genvai huhna(benefits)geel sak hiam?\nBanghang hiam cihleh, Pawlpimite in Topa a itna leh Pawlpi a itna tawh sawmah\nkhat leh sumpi tuamtuamte tawh citakin hong piakkhiatnate hangin Pawlpi in\npawlpimite tungah itna lahkikna, huhna leh panpihna ahi hi.\nHih Genvai benefits adingin Pawlpi in a tuam in pawlpimite tungah sum donna,\nngetna neilo hi.\n4. Pawlpi sungah hih Genvai huhna(benefits)ngah theilo ding mi aom hiam?\nPawlpi sungah Pawlpi active member khat ahihnakleh, hih genvai huhna sum tawh kisai-in ngah theilo ding cih omlo hi. Banghang hiam cih leh, Pawlpi in\npawlpimi(active member)khat ahihnakleh, Pasian kammal bangin a sawmah khat\nleh sumpi tuamtuamte tawh diktak leh mantakin pia dinghi cih lamen leh um ahih\nman ahi hi.\n5. Pawlpimite tawh kisai-in Genvaihawmna\nPawlpi sungah deihloh pen in pawlpimite khat-in sihna hong neih leh, a tung-a\nbenefit(Donghu)na sumte anungtalai azi/apasal/atate leh innsung vai tawh\nkisai-in thuvaihawmpa tungah ki ap(pia) ding hi. Tua banah Pawlpi pan innteekte\nlunggulh leh sepnopna khempeuh thu leh la, thagui thatang, ngaihsutpiakna\nakipan vai sep ding bawl ding khempeuh huh in mapanpih ding hi.\nDeihloh pen in ni khat/hun khat sungah mikhat bek hilo, minih pan atungsiah\nsihna aomleh hih benefit(Donghu)sum ahi, mi khat tungah kipia ding sum $\n5000.00 pen hawmsak ding maw, ahihkeileh bangcih ding cih pen tua hun ciangin\nSiapa leh Pawlpi upa-te in vaihawmna nei ding uh hi.\n(B) USA gam sung leh Florida State sung tawh kisai-in Genvaihawmna\ni) Pawlpimite ii Innkuanpih(Immediate Family)khat-in State dang khat(out\nof State)ah hong nusia leh;\nPawlpibup tangin siapa maw, ahihkeileh mikhat ki pai sak dinga lamsaap\nkhempeuh pawlpi in sik ding hi. Tua banah sep theih huh theih aom bangbang\npawlpi tangin mapanna va nei ding hi. Tua bekthamloin Pawlpi pan in\ndonghuhna sum $ 200.00 leh Pawlpi pan paakkual khat kipia ding hi.\nii) Pawlpimite ii Innkuanpih(Immediate Family)khat-in State sung(Florida\nState)ah hong nusia leh;\nPawlpi vaihawmna tawh a painuam khempeuhte a dingin Motor Vanpi khat\nki kawm ding hi. Pawlpi pan a pai zo bangbang hanciam in ki pai ding\nhi. Pawlpi tangin septheih, bawltheih aom bangbang mapanpihna va nei ding uhhi. Tua banah Pawlpi pan Donghuhna sum $200.00 leh Pawlpi min tawh\npaakkual khat ki pia ding hi. Sigal pai teng inn hong tunkikkhit lamteh\nPawlpimite'n antawi pua-in Innteekte annekkhoppihna nei ding hi.\n(C) Kawlgam sung leh Mundang tawh kisai-in Genvaihawmna\nHih genvai pen Pawlpimite ii innkuanpih(Immediate Family)khat-in kawlgam\nsung maw ahihkeileh, mun dangah(USA gam sunghilo) hong nusia leh, sihna\nthu kizak ni mah-in Pawlpi min tawh innteekte innah hehnep kikhopna neihpih\nding hi. Sihvui ni nitak teh pawlpimite'n antawi pua-in innteek te innah\nannekkhoppihna nei ding hi. Tua banah Pawlpi pan Donghuhna sum $200.00\ninnteekte tungah ki pia ding hi.\nDAMLOHNA HANGIN HUHPIAKNA\nI. Pawlpi sungah Pawlpimite damlohna hangin Huhpiakna Pawlpi sungah damlohna hangin zankhat sang atamzaw Zato lum pawlpimi aom leh, Pawlpi in pawlpimite tungah itna lahna in vehna(donghuhna) sum $100.00 ki pia ding hi. Hih donghuhna sum in mihing lam pan bangmah gentaak keiphial mahtase leh, Pawlpi in itna, veina lahna leh thungetna tawh kong huh kong panpih uh hi cih theihsak nopna bulpi ahi hi.\nII. Kawlgam Pasiannasemte damlohna hangin Huhpiakna\nPawlpi in kumsim-in kawlgam sungah damlohna hangin haksatna nei Zomi Pasiannasemte tungah donghuhna sum pia khia hi. Kum khat in mi nih tungah huhna sum kipia-in mi khat teh kawlgam sum Teng khat ta ahi hi. Mailam ah pawlpi in sum lam hatna tawh kizui-in piakkhiatna ki nei toto ding hi. Tuciangciang piakkhiatna te SOCIAL Headingpi nuai-ah sub headingte en-leng kumsim mapannate ki mu thei hi.\nUS GAM SUNG LEH GAMDANG AH SEPKHIATNA LEH MAPANNATE\nLeitungah Minam tampi om in, minam khatin zuihzia, zatzia leh ngeina khatta ki nei hi. Tua banga, i neih i ngeinate pen tua minamte a hoihin, tua minamte a hoihlo ci-a gentheih omlo hi. Ngeina khempeuh in amun leh a minam adingin ahoih ahi hi. Ki simmawh sak theih, ki neumuhsak theih cih omlo hi.\nPasian in minam tuamtek, ngeina tuamtek a nei dingin hong bawl' ahi hi. Tua i ngeinate in hong etlawm sak bekloin i bukimna hong lak hi. Gentehna in Paak(Flower) zong nam'tuamtek in aom hang, tua nam'tuamtek in amau hoihna leh athupinate hong lak-in etlawm sak mahmah hi.\nTua ahih manin Pasian hong piak ahi, i minam, i ngeina leh i kampaute it bek hiloin, a kemcin'zo leh tusawn tazsawnte a hilh zo dingin ih Topa Pasian in thupha hong pia hen cih ka thungetna uh ahi hi. DONG HUH NA & CITPIAKNA\n3. Damlohna hangin Pasianna sepna ah mapan zawhna zong a nei zolo, tua ahih keileh, Fulltime in a semzolo te hi ding hi.\nHih huhna ngah ding mi tawh kisai in gelsa le ngaihsutsa omnailo hi. Atung a thu tawh kituak aa, piak ding kilawm Pasian nasem mi natheih/ namuhna uh aomleh Social Welfare & Cultural Department ah ki zasak thei hi. Pawlpi updan, kampau leh dinmunte deidanna omlo hi. Zomi Pasian nasem mi khat hi ding hi. A kingah thu ( Information )khempeuh S&C Department in enkik dinga, huhna ngah ding kilawm(Qualify) pen te ki kipsak ding hi.\nKawlgam, Zomi Pasian nasemte sungah pawlkhat Pasian nasemte in huhna leh panpihna zong ngahlo in, Pasian aitna leh Pasian sapna tawh citak in na sem uh hi. Munkhat khat ah Pawlpi in anek ding, azat dinguh akicingin pia zolo uh ahih manin Innkuan sung nuntakna haksapi, gentheipi mahin Pasianna sem mitampi mah om hi. Hibang teng tawh lungkialo in, genthei haksapi in Pasianna sem uh a, khat veivei amau nuntakna leh Innkuan sungah damlohna tuamtuam hong om takteh, a kibawlna ding zatui, zaha leina ding takpi zong neilo uh ahih manin, ahun cinglopi-a, hong nusia i sihsuah Pasianna sem mi citak tampi om khin hi.\nHih cibanga om i it, a citak Pasianna semte ih et, ih kep ding pen i mimal tungah mawhpuakna lianpi om hi cih ka mu hi. Pasian nasem ka cihteh, Pasian nasemte tawh ahih kei leh Pasian nasepna tawh akipengding in Zomi sungah mikhat beek ka mu kei hi. Nang mahmah in Pasian nasem khat zong nahi thei kha dinga ahih keileh, Na innkuan sungah na Nu/Pa, Na sanggampa/nu khat zong hikha thei ding, ahih kei leh na tanau sung, na meltheih sungah cih bangin mi khat teitei om dingin ka um hi.\nTua ahih manin haksatna nei Zomi Pasian nesemte huhna leh panpihna ding tawh kisai kong pulakna uh, Zomi Uu leh Nau , nu leh pa akuamaciat in zong hong lainatpih, hong lungngaihpih, hong veipih dingin kong lamen uh hi. Eiteng mah in i vei kei a, i pankhop kei leh kua in ei tangin dingin Zomi Pasian nasemte hong huh hong panpih zolo ding hiam? Tuni-in zingsang khat i annektang maw, cihbang khat-in atampi ahizo kei pahzong tawmta teek gawmkhawm leng tampi hong phakteh na lianpi ki semzo ding ahi hi.\nHun leh nite hong bei ma-in, a haksa Pasian nasem te huhpiakna ah mikhat bek vaihawmna leh piakkhiatna tawh ki semzolo ding a, hih bang nasepna hong veipih nu le pa, Uu leh nau akua matek in nong huh nong panpihna uh tawh maa kipang zo bek ding ahih manin, khut kilen a, mapang khawm dingin Topa mintawh kong zawn uh hi.\nHih huhpiakna tawh kisai in, piakzah ding ciangtan omlo hi. Piakzawh zahzah kisang hi. (e.g U.S sum- Cent khat pan atungsiah ki sang hi.) Piakpah ding aom kei leh zong kamciam tawh ki mapiak thei hi. Check/ Money order/ Cash(sumtang) bek kisang ding hi. Check tawh ahih leh Payable to “Myanmar Mission Church” hi dingin, Memo ah Donghuhna leh Citpiakna na gelhsak in. Piakdan ding zong anuai abangin ki pia thei hi. Manlahna leh buaina tuamtuam hangin nong khak thei kei leh zong, hun nangah teh, direct in na deposit theih dingin, Bank min leh account number te anuai-a bangin kong theisak uh hi.\nNa ki ngapzah tungah Kamciam Piakdan:\nDong Huh Na leh Citpiakna tawh kisai atheinuam leh huhna apianuamte adingin anuai-a address ahizong, Phone number tawh ahizong kikhak thei leh kidong thei hi.


url: =Zolai Malgawmzia – Khaipi – Zomi Agape Church Inc\nZolai Malgawmzia – Khaipi\nZomi Agape Church Inc > Zomi Agape Church Blog > Agape Digest > AD03 > Zolai Malgawmzia – Khaipi\nFebruary 21, 2022 by Super Admin AD03, Agape Digest, Zolai\nTutung pen Zolai malgawmzia tawm kikum nuam hang. Cope Topa huna kipan tuni ciang dong Zolai khantohzia enleng, Zolai malgawmzia pen kikhelkhel mawk hi. Ahang in kumpi’ thuneihna tawh Zolai khantohna ding nasem kipawlna om lo ahih man hi ding hi, ci-in ka ummawh hi. Laisiangtho kitei kibawlin Laisiangtho bup version 3 bang zolai-in om khin ta hi (TDB77, TDB 2011, ZIV). (Laisiangtho thak bek a kitei pen version 9 bang om khin hi). Version tawh kizui-in a teizia, etkak tuamtuamte a kilamdang mah bangin a thu le a paizia, a khiatna le a deihna zong a kilamdang ding mah hi. Tua mah bangin laimal gawmzia zong hong kilamdang to pah hi. Zolai tawh laibu kihawm zong tam semsemin laimal gawmzia zong ei hoihsak tek kizang pian hi. Tua manin zolai a sin lai khangthakte adingin lungbuaina hong piangsak hi. Koi zaw aman cih kithei lo zo lo hi.\nAbeisa hun, tan 4 ciang kisin zolai simbu pen Pu Gin En Cin at hi. Hih pen a tawpahpi hong suak hi. Tua ciang, Zo laisiangtho sunga malgawmziate kizui toto ahi hi. 1980 kuma kiphuan Zomi Christian Literature Society (ZCLS) pen biakna lam ahih hangin zolai khantohna dingin a sem a bawl kipawlna a lian pen le a upa pen hong suak hi. Tuni dong mah a tamzaw-in ama guidelines kizui ahi hi. Tuate tawh kituaka 1977 Laisiangtho pen kiphuahin Tedim Bible 2011 hong suak hi. Tua manin kei mimal muhna ah hih 2011 TDB le ZCLS zatzia mah zuih suak dingin hoih pen kasa hi. Amau ii zatzia gawmziate tawm kikum ni.\n“Leh”, le “Le” zatzia\nNidang lai-in “nang leh kei” cihna mun ah tu-in “nang le kei” cih kizang hi. “Le” pen khat sang atamzaw genkhopna “khat le nih,” “nu le pa,” “tua le tua” munte ah kizang hi. “Leh” pen “tua ahih kei leh”, “tua bang hi leh”, “bangbang hi ta leh”,…cihte mun ah kizang hi. Mikang lai-in “And” Kawllai-in (နဲ့ )a kizatna peuhpeuh ah “le” kizangin, tua lo khempeuh ah “leh” kizang hi.\n“In” pen asem a bawl a thuak pa/nu subject (ကတ္တား) nungah space halin zui a, a sem abawlte kilangh sak hi.\nGent: “Note in thu na nget uh ciangin mite’ muh theih dingin a kineihkhem mite in kikhopna innsung le kongzing lamka lai-ah a ngetnop se uh bangin na gamta kei un. Tua bangin a gamtate in thaman a ngah khinta ahihna uh limtakin phawk un. MATTHAI 6:5 TDB\nHih lai ah a sem a bawl a thuak pen note, mite, a gamtate ahih lam “in” kilangh sak hi. Tua lo ciang, a nunung laimal tawh kigawm khawm hi.\nTua a nunung laimal pen vowel (a,e,i,o,u,aw) tawh a khawl leh dash (-) koihin “in” tawh kigawm hi. Gent:\n“Nget in ne-in a kekseu theihna, gutate in luhin a guktheihna hih leitungah na sum uh khol kei un. MATTHAI 6:19 TDB\nHih bangin i khen i koih dimdiam ciangin sim nopin tel nop zaw hi.\nI pau-in “ki” pen saki sialki cih dana Noun (Nate) mun ah i zat cih loh, passive verb bawlna dingah a omsa active verbte ah ki behlap ziau ahi hi. Gent:\nActive Passive verb\nOm ki-omsak – Kei ka om hi. Kei hong ki-omsak hi.\nPai kipaisak – Kei ka pai hi. Kei hong kipaisak hi.\n“Ki” le a zuih ding verb pen khenlo ding, kigawm ding hi. (Kipia). Ahi zongin tua active verb pen vowel tawh a kipat leh, “ki” nunga dash (-) -in kigawm hi. (Ki-omsak)\nNate min (Noun) gawmzia\nNate min (Noun) te pen kigawm gai hi.\nGent: itna, hehpihna, kipumkhatna, etc..\nAhi zongin mal 3/4 sang a tam/sau zawk leh, kikhen thei hi. A simnop dinga kikhen bek hi-a a taktakin a kikhen ding hilo hi.\nGentehna: kipumkhat diamdiamna, kitot kiselna, kicin lohna, etc…\nMikang lai, kawllai pan i lakte gawmzia\nI kammal kicing lohna hangin mikang lai le kawlai pan ilak i zatsak tam mahmah hi. Ei lai-in ilet ciang, a telhak zaw pawlkhat hong om ciang, le a mikang lai kawllai ngiat a mipi theihsa kammalte a om ciangin tua kammalte ii awsuah pen ei lai tawh gelhin kizang hi.\nGent: Kawlkam pan Aana, fon (phon), Nainganzyi, tembaw….Mikang pan Okay, electrik mei, kompani, helikoptha…\nHih lai ah i mipilte lakah ngaihsutna kituak kim lo hi. Pawlkhat in mikang lai pan a te mikanglai malgawmzia mah zang suak ding ci uh hi. Gent: Electric, Tax, Phone.. Pawlkhat leuleu in mikang kammal awsuah pen zolai malgawmzia tawh gawm ding ci uh hi. Gent: Electrik, Parleman, parti, fon..\nHih lai ah ka gennop na mangngilh theih loh thu khat om hi. Malaysia ZAM laihawm khat sunga laimal khat hi. Mikang lai-a Embassy pen Kawlte in Taanzone (သံရုံး) a cih pen Zolai-in Siikzum hong ci veva uh hi. Tua thului bekah hilo-in hawm tampi sungah Siikzum cih na zang uh hi. Taan သံ in Siik a cinuam hilo-a AW a cinuam na hi zaw hi. Nidanga kihawm Ciimnuai Magazine sung khatah Tongzum na ci hi. A maan pen a hoih pen kha tam ka ci hi. Kam ilet leh zong, a khiatna ngaihsut huai hi, cih phawktek ni.\nSak le khang malgawmzia kilamdangna\nI sanggam Vaigam lam omte tawh i laimal gawmzia i kilamdang hi. Gent; Topa pen amau Toupa, Zomi pen Zoumi, etc..cih danin kilamdang hi. I biakna late zong enleng, a awsuah i kibatpih hangin i malgawmzia kibang lo hi. Ahangin Cope Topa in Zolai hong bawlsak lai-in Roman Alphabet i zat hangin Italian Pronunciation zang hi. Saklamte in English Pronunciation na zang uh hi. Kawlgam Zomi pawlkhat in zong Copte Topa in Italian or Latin pronunciation a zat lam thei lo-in English pronunciation tawh hong gawm uh ciangin i neihsa laimalte a kigawm khial hong suaksak zawzen uh hi. Gent: Italian hi lo-in English pronunciation zang ding hileng, Cin pen Chin, Zo pen Zou, Topa pen Toupa, Suan pen Swan, etc..cih bang ong hi ding hi.\nA tunga kigensa mah bangin ZCLS le Myanmar Bible Society pan kihawm laite, laisiangthote ah italian pronunciation mah na zang uh cih kimu thei hi. Laisiangtho sunga minte zong tua dan mahin zolai mah tawh na gawm uh hi. Tedim Bible 1977 pen ah Laisiangtho sunga minte pen kawllai siangtho sunga danin na zang hi. Gent: Mawsi, Davuih, Pawluh cih..Tedim Bible 2011 in tua teng hong laihto-in a tunga kigen dan ahi a awsuah tawh kizui-in eilai-in hong malgawm uh ahih manin mi tampi ading simnop pahin a awsuah zong maan thei pah hi.\nI gam ki-ukna hoih lohna le thu dang tuamtuam hangin i zolai pen hoih takin a kizun theilo le a kizun zolo suak hi. Mipil Dr. Dallian’ gen ka zaksawn khat ah “Zolai pen hoih takin puahin sin ding hileng Doctorate dong sin ding om ding hi” ci hi. Tu ciangciang i leh, tan 4 ciang hiphot hi. Tua zong laivuanna ong kul lo hi lai ahih manin kua mah in hanciam lo ding, thupi sim lo ding, cih deihna hi pah hi. Nang zuun kei lecin, kuan zuun dinga, nang pai kei lecin, kua pai ding hiam?\nAgape Digest, Agape Digest 003, Khaipi


url: =DEC. 9 Meileng tungah Jesuh’ Thu Gen ( Nikolai Zhukalyuk, 84) ~ MUC\nDEC. 9 Meileng tungah Jesuh’ Thu Gen ( Nikolai Zhukalyuk, 84)\nAdmin 9:56:00 PM Articles, MISSION NEWS\nMeileng tungah Jesuh’ Thu Gen (Nikolai Zhukalyuk, 84)\nKhristian thu-um hihna in a min-a Khristian suahna hi lo hi. Khristian thuman nuntakpihna in Khristian hihna taktak hi.\nKhristian hi lo mite tawh kilamdanna na neih ciangin mite’n Khristian upna hong thei nuam ding uh a, tua ciangin Khristian upna hong kan ding uh hi. Tua lo-in bangci bangin na upna thu hong dong ding uh hiam?\nA Lawp Mi\nMi tawh kiho-in thudot theihna ding lampi ka zong den hi. Ahi zongin mi khat peuh kiangah Sabbath thu, ahih kei leh pawlpi’upna khat peuh va dot pah ding pen hoih ka sa tuan kei hi. Amau theihnop thute mah dot ding thupi kasa zaw hi.\nNi khat Ukraine’ khuapi Kiev zuan dingin Lviv panin meileng ka tuang hi. Nupi khat tawh ka tukhawm hi. Ama kiangah i khualzinna ding gamla ahihteh kimeltheih bawl ni, ci-in ka hopih hi. “nang Lviv pan na hiam,” ci-in ka dong hi. Lviv pan hi keng, Kieve pan hing, ci’n hong dawng kik hi. Tua leh “Bang vai-a Kiev pai ding na hiam” ci-in hong dong kik hi. “Nidangin pawlpi makai khat ka hi ngei a, meltheih lawm le gual tampi nei ing. Ka lawmte Ukraine hong pai uhteh Kiev ah kimu dingin hong sam uh a, tua hangin Kieve pai ding hing,” ci-in ka dawng kik hi. Tua bangteng tawh ka nasep tawm ka pulaak hi.\nLunglutna hong om\nTua nupi in ka nasep lunglut mahmah hi.\n“Ka min in Nadya hi. Bang pawlpi ah nasem na hiam? ci-in hong dong hi. Ka dawngpah kei a, “nang bang pawlpi ah om na hiam? ci-in ka dong phot hi. Pawlpi bang mah beel keng hong ci hi. Orthodox upna zui ing, hong ci hi. Amah pen Ukraine gam nisuahna lam ah lungsim natna neite tawh nasem khawm (Pyschologist) khat hi. Tualeh “Orthodox le Christian bang kilamdang hiam,” ci-in hong dong hi. Orthodox in Sunday ni-in kikhawm uh, ko Saturday ni-in kikhawm” ci-in ka dawng kik hi.\n“A bangci dan, Saturday ni-a kikhawm” ci-in hong dong hi. “Lai Siangtho na sim hiam? ci-in ka dong kik hi.\n“Sim mah ee” hong ci hi.\n“Thukham 10 na thei hiam? ci-in ka dotteh, “ Thei ee, that kei in. Gu kei in, cihte thei mah hong ci hi.\n“Tua ahih leh Thukham 4 na in Sabbath thupiak hi lo hiam” ci-in ka dong hi.\nTua bangin ka kiho ho uh hi. Ihmut hun nai ahih manin ka ihmu phot uh hi. Sabbath tawh kisai theihbeh nuam ahih manin Kiev khua-ah SDA pawlpi laibu zuakna mun ka hilh hi. Tua tengah kei-ma gelh laibu 15 bang kingah thei ding hi,ci-in ka gen hi.\nKa laibu-te kingah nawn lo, bei khin cih a theihteh tua nupi nu lungkia-in a dang kingah thei ding leh, hong hopih hi. Kiev ka tun uhteh a pasal zong ka mu uh hi. Tua bangin khat le khat kizopna nei-in Sabbath thuman a kan laitak uh ahi hi.\nTu quarter Sabbath School 13 sumpi in Kiev gama nasep nadingin kipuak ding hi. MUC SDA conference in Kimlai biakinn puah nadingin kipuak ding hi.


url: =USA Le Mihing Pha ngawl Te « Nikonghong\nHome » USA » USA Le Mihing Pha ngawl Te\nUSA Le Mihing Pha ngawl Te\nFBI: US ah criminal case tawm vaial\nMonday ni suak FBI te ii data sung ah USA ngam ii criminal (ရာဇ၀တ္မႈခင္း) rate sia ngaalpi niina man zawk a niam bel hi ci hi. 2010 taw en kaak leang mihing ki that zakhen 1.9%, kiam aa, rape, robbery le kivuakna (assault) zakhen 4% kiam ci in FBI thu son pa Bill Carter in msnbc.com ah son hi.\nNeisa kisut hu in a piang crime zakhen 0.8% , motor ki nguksak zong zakhen 3.3% le inn le lo mei taw ki haal sak zong zakhen 5% kiam ci hi. University of Maryland pan criminology professor ahi Gary LaFree na, US atu leitung ngaalpi niina man zawk criminal case a niambel kum hi ci hi. Mihing ki that zong ning kum sang 280 in tawm zaw aa, leitung ngaalpi niina man zawk a tawm bel kum hi ci hi.\nNgam siipuazii thaneam ciang, criminal khang vaial tu dan hi kasap, hong kiam zawk pumsai sia a lamdang le a lungdam huai thu hi ci in Gary LaFree na son hi. A cing zaw in a sim nuam ih om le, The Week, MSNBC le FBI website te ah ki sim thei hi.\nFBI ii teptena sung mihing pha ngawl bel 10\nFederal Bureau Investigation (FBI) zumpi in USA ngam sung ah mihing pha ngawl bel ci in a tepte (wanted) list sia anuai ateng hi. A ngamtatna uh hoi ngawl bel ci in US kumpi ii tepte ci leang ki khial ngawl tu hi. A seksol bel, mihing pha ngawl bel sazian sung ah ei Asia suan khat zong ki hel ngawl lei hi. Mivom te zong a meal uh hoi ki sa ngawl het tana, siatna vawt nasia bel zong mivom te hi tu ki um papai ahihang, a sia bel list sung ki hel zo ngawl lai veitam. Ango kiukiao, a hoi sitset theampo zong mihing pha hi siat papai tuan ngawl ci thu ih phawk tu, ih tel tu ki samh sa ing. A cing zaw a sim nuam ih om le FBI website ah ki sim thei hi.\nA nasep: Saang sya\nA Ngamtatna: Child pornography (patang blue video) vawt, zai. Computer le internet lamsang thiam mama khat hi aa, pilna nei khat hi. Expert Socio Engineer khat hi si hi. Purdue University pan education taw graduate hi.\nMinam: American Mikang\nNote: A omna a son thei po, US $ 100,000 ki pia tu hi.\nA nasep: Golf vanh zuak\nA Ngamtatna: 2004 kum Arizona state ah mihing that, damya tai. Movie theatre mai ah a tawlnga, motor khat damya tai ate, motor sung om sum teng tai pui. Piantit kam thiam mama khat hi aa, international business taw master degree nga sa hi. Tu mama zong 9 mm thau khat le .45 caliber thau khat nei nginge hi tu in ki um hi.\nA nasep: Nei vacinh ngawl\nA Ngamtatna: 1998 July tha sung mihing 2 that lum. Tua zawk nipi 2 zawk ciang a girlfriend rape, tai pui a ciang that lum lai. Police te in mat hong sawm le ka that lum tu ci in ama kam pan son ngei ki ci hi. 2008 kum October tha ciang mihing khat that lum laleao, ki man zo ngawl lai\nMinam: Sahlone (Latino)\nA nasep: Tools supply, Mechanic, Construction worker\nA Ngamtatna: A mihing tha hu thong tak aa, 1987 kum in taiku, suakta. Mexico ngam sung ah kham thei ngui thei zatui taw ki man laleao aa, 1991 ciang thong sung theng laleao, a thong taak pui te khat that lum aa, tua zawk tha 5 ciang thong pan taiku laleao aa, suakta laleao.\nA nasep: Surgical Catheter Technician, Respiratory Therapist, fireman\nA Ngamtatna: Arizona state sung ah, April, 2001 sung a zi le a ta te 2 that lum ate a inn taw halcip. A pumpi (body) sia fit mama, kawng nat nei tana, lam a seao ciang, a awm dawk viuveo in lam pai thei hi.\nA nasep: Businessman\nA Ngamtatna: Canada le US sung businessmen tam mama tung pan sum $ million 150 kiim bang theam. Russia ngam Moscow khua ah inn nei. Russia, Israel, Ukrain le Greek passport atuk toai hi tu in ki um hi.\nMinam: Ukrain Mikang\nA nasep: Ki cian vacinh son tu om ngawl\nA Ngamtatna: Kham thei nguai thei za vawt. Mihing tam mama thina ki thalupna sia ama ii order hang hi tu in ki um hi.. Barrio Azteca aki ci gang khat ii captian, lampui pipa hi.\nAlex is Flores\nA nasep: Handdy man\nA Ngamtatna: 2000 kum Pennsylvania state Philadelphia khua ah kum 5 apha pheang numei no khat kidnap ate that lum. A numei no sia July 2000 pan ki pan a bo, aki zazong hi aa, August tha ciang apartment khat sung ah a tawl saan in aki that lum sa in a luang hawm ki mu kik.\nA nasep: Machinist, Security guard\nA Ngamtatna: 1983 kum Connecticut ah security company pan thau hui thau tang $ million 7 man sut tol. A security sep puite 2 za sun in disable suak sak.\nNote: A omna a son thei po, US $ 1 million ki pia tu hi.\nA nasep: Ki he ngawl\nA Ngamtatna: 1998 March tha numei khat vel ate rape. (Bond) Ar-mah-khan taw tawm vei thong pua a om lai numei dang khat rape laleo ate that lum, a luang hawm motor lui khat ii trunk sung ah nusia. Chicago khua sung ah hi khawm.\nBy thawngno in USA on June 14, 2012 .\n← Teddim Thuthak (June 8, 2012)\tPate’ Ni Taangthu Atom →


url: =Kal Thak Suan Sin Dih Ni - TUNGZANG NEWS\nKal Thak Suan Sin Dih Ni\nKal thak suan ding na lau kha hiam? Nasep thak khat pepeuh kipat ding na lau kha hiam? Tu laitaka na dinmun tawh nop na sa lua lelngel hiam? A tamzaw in kei a kipan lau pepeuh lo ee! tu a ciang tawh lungkim lo ee! cih bangin kidawng kha thei ding hi. Ahi zongin I theih loh kalin a thak khat pepeuh kipat ding a lua khinkhian le tu-a dinmun tawh a lungkim lel vive kihi thei gige hi. Hih thu kei le kei kiphawk thakna hong pia thu khat gen pak leng, an sai ah nipi khat khatvei bang ka pai zelzel hangin an sai thak zong se lo-in, ka theih khitsa mun bek ka pai nuam zaw mawk hi. An vai khak ding ciangin ka nek ngei loh an peuhmah neksin sawm lo-in, ka nek ngeisa khat mah ka vaikhak tawntung zel kha hi. A hang ka ngaihsutkik teh ansai thak ah an lim ka sak loh ding patau, ka nek ngei loh an nam vaikhak leng lim kasak loh khak ding a dah ka hih banah ka neknek ngei sa an nam khat tawh a lungkim lelngel ka hih lamtak ka kiphawk kha hi.\nA lauhuai ngeina lui:\nI puansilh nikten zia a kipan kikhel ding haksa kisa thei ciat hi. Puansilh nikten pawl khat bang I muh teh “hi puan aw, tuapa, tuanu’ mel pua si ee! I cih sak khawng peuh om thei liang hi. A thak laih ding kisawm ngei lo-in, ei dan khat tawh a tamzaw kipaipai kha zel hi. Nupa kawmkal bangah silhleten kipuah kizep dan khel ngei lo-in, ngeina khat a om den keii khak huhau a nupa kicimtak tampi om kha dingin ka um hi. Tua mah bangin, I nasepna ah I sumbuk saite ah ngeina teng mah tawh kinamtak detkeii manin khangto thei lo banah supna a tuak tampi zong I om kha ding hi. I company nasepnate zong ngaihsutna thak neih loh luat manin za khang thei lo-in mi sawltak dinmun ciang bek tawh a kiveivei zong tampi kiom kha ding hi. Tua ahih manin ngeina khat bek tawh kalsuan denkeii pen khantohna ding hong khaktan a lauhuaipi khat na himawk hi.\nNa ngeina luite bei sak in:\nMi khempeuh in khantohna ding kilunggulh ciat hi. Tua dingin sep masak ding pen ngeina luite khek ding ahi hi. Ngaihsutna luite khelin a thak ngaihsutna neih kul ding hi. Na nasep zia na khek kul ding hi. John F. Kennedy in “kikhelna pen mihingte nuntakna ah a kisam pelmawh thu hi. A beisa le tulaitak bek a mu den keite pen a mailam dinguh a phawk kha lo teng ahi hi” ci hi. Nilekha, kum kidang toto taleh I nuntakna khangto lo, kikhel lo a I om den keii khak leh bel eile-ei ki-et phat mahmah kul ta, kikhelna khat neih kul lua ta hi cih phawk huai hi. I kikhel nop het kei leh bel nuntakna pen khiatna nei mel lo hong suak mai ding ahi hi. Kikhelnopna lungsim le kikhel zawh ding thasanna in ngeina luite paihkhiat zawhna ding a kisam masa khat ahi hi. Mikangte paunak khat “to end something is to start something new” ci uh hi.\nA thak na khat peuh I kipat zawhna dingin, a lui nate i bei sak kul masa hi. Biakinn khawngah “ka nasep lui pan hong kitawpsak ciangin dah mahmah in thu ka nget leh nasep thak ka ngah a tun sum lah tam sang zaw, zong nop kasa zaw pek hi” “ka van khempeuh hong kimat sak cihna ding thei lo, nasep dang ka kipat leh tu in ka tuahpha mahmah hi” “tan sawm ong zo lo ka hih manin, lai siangtho sang lamah ka kah khak pen tu in Pasian in thupha hong piaknop man ahih ka phawk hi” cih bang dan tecii panna tampi i zangei ciat kha ding hi. Tua khempeuh pen kikhelna tungtawn pan hong piang lawncinna na hi gige hi. Tu a dinmun tawh na lungkim zawh kei a na khantoh beh nop leh na nusiat kul ding hon khat om hi. Pammaih sa kei in.\nKikhelna phu ngam in:\nKikhelna sungah na lut ngam na dingin kimlepam ii thapiakna tampi kisam hi. Leitungah mi a tamzawte in a lawhcing kikhelna I ngah zawh loh pen, kimlepam ah thapiakna sangin kiawi lohna, kikhak tanna, a hoih ding muh siam lohna le tu a dinmun zong thupi khin lua ee, puapialpial se ken, koi mah lungleng sedah aw cih dan lam a kideihsak khialhna a tam zawk hang ahi hi. Mihingte in tu laitak a I din mun pen a val zaw in kisang ngaihsut kha a, tu laitak din mun nusia leng I ngaih ding khantohna pen kineu sek zaw kha gige hi. Hih thute in kikhelna sungah lut ding hong kihta sak ahi hi. A tatakin ngimna le tupna kician nei hi lecin na dinmun nusiat ding haksa na sa kei dinga, kikhelna sungah hangsantakin lut ding na lawp zaw ding hi. A hang pen na ngim na tupnate in kikhelna a kisap lam hong hilh man ahi hi. Lai siangtho sungah Pasian in Abraham thupha pia nuam ahih manin, a khantoh theih na dingin a theih ngei lohna mun ah paikhia dingin sawl hi. Tua pen kikhelna a phusak ahi hi. Joseph zong Pasianin thupha pia nuam ahih manin, kikhelna sungah a nungtak theihna dingin i sangamte muhdah theih dingin mang man hi. Mang man lo hi leh a sanggamteng le a NulePa tawh nuamsa lel ngelin om ding hi. Joseph a mangmat hangin a khangto hi lo zaw-a, kikhelna tampi sungah a nuntak khak manin a khangto ahi hi. Kikhelna sungah nungta a, kikhelna a phu zo khempeuh gualzo tawntung ahih lam Pasian in etteh theih dingin hong hilh kholhna zong ahi hi.\nMi dangte hong khel ding ngak kei in:\nZomite sungah Paintit gam a va pai masak teng pen hong khangto masa pah uh hi. Tua pen kikhelna sungah a va om khak man uh ahi hi. Kikhelna a phu masa pepeuh a khangto masa hong suak pahpah hi. Hi bangte etteh siamin eile-ei ciat khantoh nopna takpi le ngimna kician tak tawh kikhelna sungah I kalsuan ding hun hi ta hi. I kimlepam hong khel ding I ngak leh kizekai ta ding hi. I nuntakna pen midangte’ hawl suk, hawl toh ding hilaizang lo hi. Tolstoy in “Mikim in i leitung kikhel ding kingaihsun ciat napi eile- ei kikhel ding pen kua mah in kingaihsun se lo hi” ci hi. Hi takpi mah hi. Leitungah a khangto nuntakna i ngah nop takpi leh mi dangte hong khel ding ngak lo-in ei mimal ciat kikhel tawmin kal thak suan hun hi ta hi. Michael Jackson in “limlang maan sunga mipa/ nu tawh kipan in kikhel in” ci hi. Nang mahmah kikhel masa in a cihna hi lel hi.\nNa khantoh theih na ding pen nang khut sungah om vivel hitangial hi. Na kikhel ding leh kikhel loh ding zong kua hong hah sawl theih thu hi lo-in nang ma tel ding ahi hi. Pasian in i etteh theih dingin i mai ah tampi hong koih sak khin zo hi. Kikhel cihteh thu khelkik themthum cihte hi lo hi. Mun thak zuan ding, nasep zia khek ding, kal thak suan ding, ngeina pai denkei lo ding cihna ahi hi. Ni khat khit ni khat kikhelna nei lo a na om cip leh pen na mailam ah gual zawhna lianpi a ngah ding nanglenang a kithat na suak ding hi. Nang kua hi ding cih pen nang tung bekah kinga hi. "Kal thak suan sin dih in" nung hei nei ken. Pasian in tua kikhelna kalsuanna thak sungah hong om pih ding hi.\nBy: En Khat Thang (USA)


url: =LESSON 12 Dec. 15 – 21 Pawlpi Kiphawlna le Kipumkhatna ~ MUC\nLESSON 12 Dec. 15 – 21 Pawlpi Kiphawlna le Kipumkhatna\nAdmin 5:40:00 PM Articles, Sabbath School Lesson\nLESSON 12 Dec. 15 – 21\nPawlpi Kiphawlna le Kipumkhatna\nTu Kaal Sung Sim Ding: Eph. 5: 23 – 27; Matt. 20: 25 – 28; 16:19; 28: 18 – 20; Titus 1:9; Gal. 6:1, 2.\nKAMNGAH: “ Ahi zongin note lakah tua bang hi lo ding hi. Note lakah a liana hi dingte note’ nasem hi ding a, note’lakah a lianpen a hi dingte note’sila hi ding hi” (Matt. 20: 26, 27).\nSeventh-day Adventistte in Jesuh in mite aa ding nasep khempeuh upna tawh i san ciangin hotkhiatna kingah hi, ci-in a um Protestant Khristiante i hi hi. Jesuh tung pan hotkhiatna kingah nadingin pawlpi, ahih kei leh pawlpi kipawlna kisam lo hi. Amah tawh mimal kizopna tungtawnin hong pia hi. Jesuh in eite thuak ding khempeuh singlamteh tungah hong thuak hi; ei tangin hong si hi. Ei aa ding vantung biakbukah Siampi Lian sem hi.\nAhi zongin pawlpi in mihing aa dingin Pasian’ piansak hi. Hotkhiatna ngah nading hi lo-in, pawlpi tungtawnin leitungah hotkhiatna kipulaak nading hi zaw hi. Pawlpi nasep a kipkho nadingin pawlpi kipawlna thupi hi. Pawlpi kipawlna om kei leh Jesuh hong hotkhiatna tangko-na in muibun zo lo ding hi. Pawlpi makaite kisam hi. Makaite in Jesuh ettehin thu-um mite kipumkhatna ding mapang uh hi.\nTu kaal sung kikup ding thu in nasepna-ah bang hangin pawlpi kipawlna kisam hiam, koi bangin kipumkhatna kip ding hiam, cihte hi ding hi.\nKhrih, Pawlpi Lutang\nI gensa bangin Thuciam Thak sung pawlpi pen pumpi tawh kigenteh hi. Pawlpi in Khrih’ pumpi hi. Hih limciinna in pawlpi thu, Khrih le a mite kizopna thu tampi pulaak hi. Khrih’ pumpi ahih mah bangin pawlpi in Khrih tungah kinga hi. Khrih in pawlpi’ lutang (Kol. 1: 18; Eph. 1:22), Nunna bulpi hi. Khrih lo-in pawlpi om lo hi. Pawlpi in pawlpi khat ahih theihna Khrih tung pan ngah hi. Pawlpi in a thuhilh, a bulpi, a upna khempeuh Khrih kiang pan hi. Ahi zongin pawlpi in tua sangin thuk zaw, tangzai zaw hi. Khrih le Lai Siangtho siksanin pawlpi i cih in bang hiam, sittel ding kisam hi. Tua hi-in pawlpi a thupitna, a pawlpi ahihtheihna Khrih kiang pan hong pai hi.\nEph. 5: 23 – 27 sim in. Paul in Khrih le Ama pawlpi kizopna nupa thugentehna tawh pulaak hi. Bang thu bulphuhin Khrih le pawlpi in kizopna nei hiam?\nA beisa-in makaite in nungzuite tungah ukna zangkhial ahih manun uk cih kammal kitelkhial hi mah taleh pawlpi in ama lutang Khrih ukna nuai-ah om hi. Pawlpi in Khrih’ thuneihna a zuih kul hi. Pawlpi ii lutang in Khrih hi, cih thu i theihna in kua tungah citak thuman ding cih theihtelna hong guan hi. Tua in kuamah dang hi lo-in Jesuh tung bekah citakin thuman ding ahi hi. Thu-um mite in kipawlna kisam hi. Pawlpi kipawlna in Khrih’ thuneihna nuai-ah om hamtang hi. Jesuh in pawlpi makai hi. “ Pawlpi in Jesuh tungah kinga hi. A lutang Khrih’ sawl bangin gamtang hi. Mihing tungah kinga lo hi; mihing in ama khut nuai-ah pawlpi a koih ding hi lo hi. Mi tampi in pawlpi tungah kinga-in pawlpi cih bangbang zui uh a, pawlpi cih bangbang um uh hi. Pawlpi in tua bangin a gamta dingin Pasian in thupia lo hi. Jesuh Honpa in “ note khempeuh in sanggam u le nau na hi uh hi,” ci hi.\nZe-etna tawh kipelh thei kuama i om kei hi. A khial thei lo i om kei hi. Ciangtan nei mihing tungah kinga-in a hong makaih ding i hi kei hi. I up Jesuh Suangpi tungah a kinga mi in a thaneem hangin thahat pen hi thei hi. Jesuh tungah kinga lo-in amah le amah thahat a kisak hangin a thanem pen mi hi.” Ellen G. White, The Desire of Ages, 414.\nKoi bangin mihing tungah kinga hi lo-in Jesuh tungah kinga ding na hiam?\nA Kiniamkhiat Makai\nJesuh in a Nungzuite tawh a nasepna-ah Nungzuite in zaliatna a lunggulhlam uh Jesuh in thei hi.Nungzuite in Jesuh Kumpi Gam sungah makai lianpi suak dingin lamen uh hi (Mk. 9:33, 34; Lk. 9: 46). Nungzuite in Jesuh tawh Nitak An a nekkhop laitakin zong khatlekhat kiliatsaknopna lungsim tawh kidim uh hi (Lk. 22: 24). Tua bang lungsim tawh kidim Nungzuite tungah Jesuh in amaute neih ding a kilawm lungsim puak pulaak hi.\nMakaihna tawh kisai Jesuh in bang thu bulpi hong hilh hiam? Matt. 20: 25 – 28. Koi bangin tua thu bulpite i nuntakna sung hi taleh pawl sungah kimu thei ding hiam?\nJesuh in thuneihna tawh kisai thu nih pulaak hi. Romam kumpi zat thuneihna sungah khatlekhat kideidanna tawh ki-uk uh hi. U lian, mi liante nuai-ah gam mite om hi. Amau khut nuai-a om mite ukcipin, makaite tungah kipumpiak dingin lamen uh hi. Jesuh in hih bang thuneihnate nial hi. Jesuh in tua bangin uk lo-in, mite’ lamet tawh kilehbulhin hilh hi. Makai a hi nuam khat in mite nasem masa ding hi, ci-in pulaak hi. Nawlkhinna, langpanna a thuak khit uhteh thuneihna thak nei thei ding uh hi.’ Darius Jankiewics, “ Serving Like Jesus: Authority in God’s Church,” Adventist Review, March 13, 2014, 18.\nJesuh in mite tungah ukna tawh kisai a genna-ah kammal nih bulphuh hi. Nasem (diakonos) le sila (doulos) siksanin thuhilh hi. Mun khatkhatte-ah ‘diakonos’ kammal in ‘makai ulian’ cih khiatna nei hi. Jesuh in makai semin ukna, thuneihna a langpan hi lo-in, a pulaak thupi bel in makai khat pen Pasian’ sila, nasem khat hi, cih pulaak hi. Makai khat in ama dinmun tawh mite uk-in, mite tungah thunei ding hi lo hi.\nJesuh in thuman guipi tuamtuam siksan in a kumpi gam phut hi. Jesuh in Ama nungzui dingin a hong sapna-ah ukna nei dingin hong sam hi lo hi; thanem mite huh ding le nasem dingin hong sam hi zaw hi. Za-liatna, minthanna, siamna, pilna, thuneihnate mite tungah thupha a hi dingin zat ding ahi hi.” Ellen G. White, The Desire of Ages, 550.\nJohn 13: 1-20 sim in. Jesuh in a Nungzuite etteh dingin makaihna tawh kisai bang nusiat hiam? Jesuh in bang hong hilh hiam? Koi bangin tua thute mi tawh kizopna hi taleh pawl sungah hi taleh zangkhia thei ding i hiam?\nPawlpi Kipumkhatna Phungvuh\n2Tim. 2:15; Titus 1:9 sim in. Paul in Timothy le Titus tungah pawlpi makai khat, upa khat ii nasep bang hilh hiam?\nPaul in upna thuguite le thuhilhna thupi takin ngaihsun hi. Tua in kipumkhatna dingin kisam mahmah hi. Tua dangdangte sangin pawlpi’ thuhilh in thu-um mite hong kipumkhatsak hi. Adventist pawlpi in ngei-na, nunzia, minam tuamtuam hi mah taleh Khrih hong piak thuman thutak in pawlpi hong kipumkhatsak hi. Pawlpi hong hilh thute nial hi lehang pawl sungah buai-na hong tung ding hi.\n“ Pasian’ mai, le a hingte hitaleh a site hitaleh mi khempeuh’ thu a khen ding Khrih Jesuh’ mai-ah nakpitakin ka hong hanthawn hi. Amah Kumpi-in hong paikikin ukna hong kipan ding ahih manin, hunhoih hunsia cih khen tuan lo-in Pasian’ thu hilh ding na kin ngaihsut nading, lungduaina tawh mite’ lungsim zo-in, mite taii-in, hanthawnin na hilh nadingin thu a hong pia ka hi hi. Mite in thuman a ngaih nop loh hun, amaute’ deihna bek a zuihnop hun, amaute’ zaknop thute bek a gen ding sia a cial thuahthuah hun hong tung ding hi. Amaute in thuman thutak ngainuam nawn lo-in tangthu phuahtawm peuh ngaihsutpi-in nei ding uh hi” (2Tim. 4: 1-4).\nPaul in Jesuh hong pai kik ding thu le a thukhen ding lim gen mahmah hi. Pasian’ sawlna bangin Paul in Timothy tungah thuman pulaak dingin hanthawn hi ( 1Tim. 1:1). Hun nunungah zuau thuhilhna le mihing pumpi a sih ciangin a si thei lo kha nei hi, cih upna hong hat semsem ding hi. Tua ahih manin Timothy in Pasian’ thuman a hilh ding thupi mahmah hi. Tua ding mahin Pasian’sapna ngah hi. Timothy a nasep in thuman thutak hilh, a khialte taii-in, a man lote a manin puah hi (2Tim. 3: 16). Tua bangin thuhilhna-ah lungduai-na, thuakzawhna kisam hi. Kamkhuah, hehpau tawh thuhilhna in kuamah Khrih kiang tun lo hi. Paul hong hilh bangin Kha Siangtho’makaihna le kiniamkhiatna tawh a nasep ciangin Timothy in pawlpi makai lianpi khat suak hi.\nPawlpi makaite in bangci bangin pawlpi kipumkhatna kemcing ding hiam? Kithutuah lohna tuamtuam om taleh bang in pawlpi kipumkhatsak hiam?\nPawlpi kipawlnate nasep tuamtuamte lakah khat in pawlpi kikhalna hi. Pawlpi kipumkhatna kepcing nadingin kikhalna a om ciangin khat veivei ciangin kitelkhial zel hi. A buai-huai hun zong kituak kha zel hi. Ahi zongin Lai Siangtho hong hilhnate siksan lehang pawlpi kikhalna in thunih tungah kinga hi. Khatna-ah pawlpi upna thuguipite kepcingna le pawlpi a siantho-na le a nasepte kepcingna hi.\nI sinsa bangin Thuciam Thak pawlpi in Lai Siangtho thuman thutak limtak kemcing uh hi. Bang hang hiam cihleh hun nunung ahih mah bangin thuman pam lampial, thuman langpanna, thuman lo hilhna khangsemsem hi. Tua bang mahin kimlepaamte’ muhna-ah pawlpi in a siantho ding kisam hi. Pawlpi kikhalna in siatna, thuman lohna, lampialna cihte panin hong dal thei hi. Tua hangin Lai Siangtho in thuman thutak hong hilh, a khialte taii nading, a man lote a manin puah hi (2Tim. 3: 16).\nMatt. 16:19; 18: 15 – 20 sim in. Jesuh in pawlpi kikhalna, a khialte puahphatna tawh kisai-in zuih ding bang thuguipi pulaak hiam?\nLai Siangtho in kikhal ding limgen mahmah hi. Khatlekhat tungah i kibawl bangin thaman i ngah ciat ding hi. Pawlpi a kiciaptehna khat in siantho-na, leitung tawh kikhenna in pawlpi kiciaptehna khat hi. Pawl sungah siatna lianpi hong tun ciangin tua bang siatna a siangsak pawlpi etteh ding Lai Siangtho sungah kimu thei hi. Pawlpi in nunzia hoih, gamtat hoih thupi takin a ngaihsut kul hi.\nMatt. 7: 1-5; Gal. 6: 1, 2 in pawl sungah buai-na hong tun ciangin zuih ding bang hong hilh hiam?\nPawlpi kikhalna kitangsam ahihna thu kuama nial theih hi lo hi. Kikhalna lo-in Lai Siangtho thuman sungah cihtakna om thei lo hi. Ahi zongin tua kikhalnate nuntakzia kipuahphat nading hi zaw hi. Eite khempeuh in mawhnei mi i hi hi. I vekin hehpihna kisam i hi hi. Tua ahih manin khalna i piak ciangin kiniamkhiatin, ei mahmah mawhmi i hihlam phawk ding kisam hi.\nKoi bangin a khial mi khat gimpia hi lo-in kipuahphatna dingin khalna pia hi ding na hiam?\nNasem Dingin Kipawlna\nTu quarter sung thusinna om bang mahin pawlpi in kipawlna nei-in, nasem dingin pawlpi in kipumkhat hi. Leitung kipawlna bang hi lo-in lungsim kikhat, upna kikhat i hi hi. Thuman thutak nasem dingin pawlpi kipawl ding kisam hi.\nMatt. 28: 18 – 20 sim in. Jesuh in a Nungzuite sep ding hilh hi. Jesuh’ thupiakna bulpi ngaihsun in. Tuhun pawlpi aa dingin bang deihna nei hiam?\nJesuh in Nungzuite tungah a piak thu sungah thu lianpi 4 kimu thei hi. Pai un. Mite nungzui suaksak un. Mite tuiphum un. Hilh un. Hih thu 4 lakah mite nungzui suaksak ding cih thupiak in a bulpi hi. Tua lo a dang 3 in mite nungzui suahsakdan ding hong hilh hi. Thu-um mite in mun tuamtuamah pai-in hotkhiatna thugenin, mite tuiphumin, Jesuh hong hilh thute hilhin, tua thute a zuih uh ciangin nungzui mi suak uh hi.\nPawlpi in Jesuh thupiak om bangin na a sep ciangin Pasian’ gam in tangzai semsem ding a, mi namcin in Jesuh, amau Honpa dingin sang ding uh hi. Jesuh hong thupiak zui-in tui kiphumin, a thupiakte a zuih uh ciangin mi namcin kigawmna innkuan khat hong suak thei hi. Nungzui mi thakte in nisim Jesuh ompihna phawk uh a, midangte zong nungzuih suaksak uh hi. Jesuh in ka hong ompih ding hi, cih kamciam in Pasian in hong ompih ding hi, cih kamciam hi.\nMatthew in hotkhiatna thu a pulaakna-ah Jesuh hong suahna thu pulaak masa hi. Jesuh a hong suahna thu pulaak ciangin “ Pasian in eite tawh hong omkhawm hi,” (Matt. 1:23) ci-in kamciam om a, Jesuh a hong pai kik dong Pasian in eite tawh hong omkhawm ding hi.\nJesuh in a Nungzuite’ nasep in olno nasep hi ding hi, ci lo hi….. Amaute a ompih dingin Jesuh in pulaak hi. Amaute in upna tawh a kalsuan uh leh na khempeuh a sem thei Pasian hatna sungah om ding uh hi. Jesuh in amaute lau lo-in, hangsan takin mainawt dingin thupia hi. Bang hang hiam cihleh vantungmite sangin a hat zaw Pa, vantungmi khempeuhte’ Makai Lianbel Pa in amaute tawh om khawm hi. Nasep kizawh nadingin kisam khempeuh amaute tungah kipia ding a, Amah in amaute nasep zawhpih ding hi. Ama thupiak zui-in Amah tawh kizopna a neih laisiah amaute in gallel ngei lo ding uh hi.” Ellen G. White, The Acts of the Apostles, 29.\nJesuh in a hong pai kik mateng Ama nungzuite tawh hong omkhawm ding kamciam ngaihsun in. Koi bangin tua kamciam in Jesuh hong piak nasep zawh nadingin hong huh hiam?\nNgaihsutbeh Ding: Ellen G. White, “ Individual Responsibility and Christian Unity,” 485 – 505, in Testimonies to Ministers and Gospel Workers; “Unity in Diversity,” 483 – 485, and “ Church Disciple,” 498 – 503, in Gospel Workers. “Church,” 707 – 710, and “ Church Organization,” 712 – 714, in The Ellen G. White Encyclopedia.\nA hoihin kimakaihzia-te in pawl sung kimakaihna banah khua sung, gam sung kimakaihnate ah zong kizang hi. Ahi zongin pawl sung a makai khat pen makai khat sangin thu thuk zaw hi.Pawl sung makai khat pen mite’ nasem (servant) hi ding hi. Makai khatin omna le nasem (servant) khatin omna kibang lo hi. Bangci bangin makai khat in mi a makaihkawmin nasem (servant) thuah thei ding hiam? Makai khat in pahtawi-na tokhom ngah hi lo hiam? Thupia-in a thupiak bangin mite in zui ding hi lo hiam? Za-neu phial taleh bangci-in a nasep zo zo thei hiam?\nMakai khat hi napi sila cih thu i tel nadingin Jesuh nunzia etteh ding kisam hi. Jesuh in makaihna tawh kisai thuguipi hong hilh hi. Ama nunzia mahmah etteh ding kisam hi. Jesuh in leitungah a lian penpen makai pa hi.” G. Arthur Keough, Our Church Today: What it is and can be (Washington DC: Review and Herald, 1980), 106.\n1. Sila Makai cih thu ngaihsun in. Leitungah tua bang makai etteh ding a om hiam?\n2. Matt. 20: 25 – 28 sim in. Pasian in milian a cihte (Matt. 20: 26) le leitung in milian a cihte enkak in.\n3. Pawlpi makai khat in pawlpi kipumkhat ding a hanciam kul hi. Ahi zongin leitung siatnate hangin makai khat hangin kilemlohna hong omteh bang sem ding na hiam?\n4. Bang hangin pawl sungah khalna i zat ciangin khalna ngah mi tungah hehpihna, itna neih ding kisam hiam? Bang hangin Matt. 7: 12 sung hong gen bulphuh ding kisam hiam?\nPawlpi nasepna le pawlpi kipumkhat nadingin pawlpi kipawlna hoih kisam mahmah hi. Khrih in pawlpi’ lutang hi. Pawlpi makaite in pawlpi mite a makaihna-ah Jesuh etteh ding kisam hi. Pasian’ kammal hoihtakin hilhin, Ama hong hilh bangin cihtakna in pawlpi kipumkhatna kipsak hi.


url: =LESSON 5 APRIL 22 – 28 PASIAN A’DINGIN NUNGTA ~ MUC\nLESSON 5 APRIL 22 – 28 PASIAN A’DINGIN NUNGTA\nAdmin 10:56:00 PM Articles, Sabbath School Lesson\nTU KAAL SUNG SIM DING: 1Pet. 3: 8 – 12; 4: 1, 2, 3-11; Gal. 2: 20; Rom. 6: 1-11; 2 Sam. 11: 4.\nKAMNGAH: “Topa in a thuman mite mu a, amaute’ thungetna pia tawntung hi. Ahi zongin a gamtatsia mite Topa in a langbawl hi,”na ci hi. 1Peter 3: 12.\nLai Siangtho gelhte in mawhna tawh kidim mihingte’ nunzia tel mahmah uh hi. Bang hang thei lo mawk ding? Leitung in hih zahin siatna tawh kidim!\nTua banah amau le amau mimawh ahihlam uh kithei uh hi (1Tim. 1: 15).\nMawhna hangin singlamteh tungah Khrih hong sihna thu in mawhna beimang nading hi, ci-in tangko uh hi. Mawhna in bang zahin sia hiam, cih kilang hi.\nAhi zongin Lai Siangtho gelhte in Khrih vangliatna in mawhna tawh kidim mihing nunzia hong khel thei a, mithak hong suaksak thei hi, cih thu zong pulaak uh. Tu kaal sung i thu sin ding in: Khrih kiangah a ki-ap mi khempeuh in kitui phumin, Khrih sungah nunna thak nei thei hi, cih thu Peter’ pulaak thute i sin ding hi. Nunzia kikhel taktakte amau kikhellam uh mite’n thei lo-in a om kei ding hi. Peter in tua bangin kikhelna pen olno takin piang thei hi, ci lo hi. Hamsatna tuamtuam nawktan kul hi, ci hi. Tua ciang bekin Topa kamciamte i ngah thei bek ding hi (1Pet. 4: 1).\nPeter in Lai Siangtho thulaigil – Jesuh sunga om mite in a neih ding uh itna thu pulaak hi. Itna in mawhna tampi maisak hi (1Pet. 4:8). Itna nei-in i tungah hong khialte’ mawhna maisak lehang Jesuh nasep a kilangsak i hi hi.\n1Pet. 3: 8 – 12 sim in. Peter in Khrihtian nunzia ding bang pulaak hiam? A gensa thu (1Pet. 2: 20, 21) bang pulaak kik hiam?\nPeter in Khristian thu-um mite lungsim kikhat ding hong hanthawn hi. Puatham kibatna, kisutna a pulaak hi lo hi. Sepna, ngaihsutna, thuzuihna kibang khin dikdek ding cihna hi lo hi. Hih thu i tel nadingin Paul in pumpi nate tawh genteh hi (1Kor. 12: 1- 26). Pumpi tungah khut, mit, khe, cihte in kibatna nei lo uh hi. Ahi zongin amaute in pumkhat sakhat suak uh hi. Tua bang mahin thu-um mite zong mimal khat ciat tungah Kha Siangtho letsong hong pia hi. Tuate in a tuam ciat ahih hangun ngimna, mungtup kibang hi.\nTua bang kipum khatna in olno takin a piang thei hi lo hi. Khristian pawlpi tangthu ah zong hih thu kimu thei hi. Peter in thu-um mite in Khrih sungah kipumkhat dingin hong hanthawn hi. Gentehna-in Khristiante’n mi hehpih lainat ding kisam hi (1Pet. 3:8). Gimna thuak mi khat, a cimawh mi khat a om ciangin amau tawh thuak khawm, gim khawm ding uh hi. A lungdam mi tawh lungdam khawm ding zong kisam hi (1Kor. 12: 26). Hehpihna in mite’ muh bang hong musak thei a, tua in hong kipumkhatsak thei hi. Tua thu hangin Peter in khat le khat ki-it ding hong ci hi (1Pet. 3:8). Jesuh mahmah in zong a hong hilhin ah khat le khat ki-itna tungtawnin Jesuh nungzui hihna hong mu thei ding uh hi (John 13: 35). Tua banah Khristian in itna lungsim tawh kidim ding hi, ci hi (1Pet. 3: 8). Gim thuak mi khat, a khial mi khat hehpih ding hi, ci-in zong hong hilh hi.\n“Kei cih lungsim sisak in; na hoihna sangin midangte’hoihna mu zaw in.\nTua hi leh Khrih tawh pum khat na hi thei ding hi. Vantungmite mai, pawlpi mite mai le mite mai ah Pasian’ tanu tapa na hihna kilang ding hi. Topa in etteh taakcing na nunna thupha hong pia ding hi.” 9T., 188.\nPeter hong hilh bang mahin siatna pen siatna tawh thuk lo-in na om hiam? (1Pet. 3:9). Siatna pen thuhoih tawh thukkik nadingin ‘kei’ cih lungsim si masak ding kisam hi lo hiam? Koi bangin tua bang piang thei ding hiam? Gal. 2:20.\nJesuh in mihing’ mawhna hangin hong si hi. Ama bek mah i lamet, hotkhiatna le dikna hi. Jesuh in mimawh mi, Pasian mai-ah midik hong hi sak hi. Jesuh Khrih hangin Pasian in cikmah huna a mawh ngei lo mi bangin eite hong sang hi.” Ellen G. White, Steps to Christ, 62.\nAhi zongin Pasian’ hehpihna in i mawhna hong maisak hi bek lo hi. Mawhna zawhna tha hong guan hi.\n1Pet. 3: 18, 21; 4: 1, 2; Romans 6: 1-11 sim in. Hamsatna le mawhna zawh theihna in bang kici zop hiam?\nJesuh hong sihna pulaak kammal Greek in ‘hapax’ kizang hi (1Pet. 3: 18). A khiatna in ‘mi khempeuh aa dingin khat vei bek’ cihna hi. Jesuh in mi khempeuh a’dingin gimna hong thuakin si hi. Eite khempeuh in Pasian kiang i tun nadingin tua bangin a hong thuak hi (1Pet. 4: 1, 2; 3: 18 – 22). “Tui kiphumna in hotkhiatna limcing hi” (1Pet. 3: 21). Tui kiphumna in Khrih thuak sihna hangin mawhna tawh kisawhkha nawn lo nunna limcing hi (1Pet. 4:1). Tui kiphum ciangin Khrih’ sihna le sihna pan a thawhkikna limcing hi. Tui kiphum mi in a nuntal laiteng Topa’ deihna bang bekin a nungta dingin a kiciamna ahi hi (1Pet. 4: 2). Tua bangin i nuntak nadingin nisimin Topa tungah ki-ap kul hi. Tua lo-in ci le sa deihna lungsim si lo ding hi (Gal. 5: 24).\nTui kiphum mi in Khrih tawh sikhawm, Khrih tawh thawhkikna limcing hi. Tui kiphum ciangin mawhna thu-ah misi cihna hi. Siatna ah misi i hih kul hi. “Note zong Khrih Jesuh tawh kipawlin mawhna thu-ah si-in, Pasian’thu-ah a nungta-in na kingaihsut ding uh ahi hi.” (Rom 6: 11). Hih in a gualzo Khristian nuntakna thusim ahi hi.\nMawhna na nial manin gim na thuak nunung pen in bang hun hiam? Tua in na Khristian nunzia bang pulaak hiam?\nKhrih sungah nunna thak i nei hi; na khempeuh a thak suak hi. Eite in a suakkik i hi hi. Nunlui le nuntak kilamdang hi. Jesuh le a hong hehpihna hangin a lamdang nunzia kikhel na za ngei hiam? Mawhna thu-ah misi bangin, Khrih sihna le sihna pan a thawhkikna sungah kiphum mi in nuntak thak tawh a nungta mi a hi hi.\n1Pet. 4: 3-6 sim in. A kikhel nunzia bang hong hilh hiam? Mite’n tua bangte koici muh hiam?\nPeter in nun kikhel tawh kisai-in kammal thum pulaak hi. ‘Zunekna,’ ‘uangtatna,’ ‘zukhamluatna,’ ‘numei pasal paktatna,’ cihte nusia-in tua bangin nungta nawn lo uh hi (1Pet. 4: 4). Tua hi-in thu-um lo mite tungah thu va genta kei leng i gamtatna in amaute a’ding khuavak hi pah hi. Tua bangin siatna panin a kikhel nunzia, Pasian’ deih bang nunzia sangin a vanglianzaw thuhilhna om lo hi.\nPeter in thukhenna tawh kisai bang pulaak hiam?\nPeter pulaak bang mahin John 5: 29; 2Kor. 5:10; Heb. 9: 27 cihte in zong ni khat ni ciangin gamtatna khempeuh in thukhenna thuak ding hi, cih thu hong hilh hi (1Pet. 4:2). Peter in misi tungah hotkhiatna thu hilh a cih ciangin (1Pet. 4:6), a sih khit nunga hilh hi lo-in, a nuntak lai-un hotkhiatna thu kihilh a, kikhel theihna hun ngahin Pasian hehpihna ngah thei lai hi napi uh amaute in kisik lo-in kikhel lo uh hi. Ahi zongin tu-in amaute si khin ahih manun kikhel hun ngah nawn lo uh hi. Tua hi-in amaute tungah Pasian’ thukhenna in thuman hi.\nJesuh thu-um mi khat in a thu-up ma hun lai tawh koi bangin kilamdang hiam? Jesuh in na nunna ah bang hong kilamdangsak hiam?\nCI LE SA MAWHNA\nNidangin siatna tawh kidim ahih hangun Jesuh a up tak uhteh numei pasal paktatna kiciamteh hi.\n1Pet. 4:3 sim kik in. Bang siatna teng kimu thei hiam?\nPasal le numei kizopna kammal nih kimu thei hi. ‘Aselgia’ cih kammal in pasal ang le zi ang kizopna-ah ‘numei in ama nopsakna, pasal in ama pasal nopsakna pulaak kammal hi. ‘Epithumia’ cih kammal in mawhpih nopna lungsim, kilunggulhna pulaak kammal hi. Pasal ang le zi ang kizopna-ah numei in a nopsakna, pasal in a nopsakna pen mi tampi in mawhna-in ngaihsun uh hi. Lai Siangtho in tua bang nupa lupkhopna langpan lo hi. Pasian in numei le pasal kitenna piangsak hi. Zi le pasal lupkhopna pen piancil - Eden huan panin kipan hi. “Pasal in a nu le a pa nusia-in a zi tawh kigawm a, amaute gel pum khat a bang uh hi. Mipa le a zi a guaktangin om uh a, maizum lo uh hi (Pian. 2: 24, 25). Suan le khak neihtheihna- zi le pasal lupkhopna nupa kikal sih dong citak ding kisam hi. A dal omlo tua bang nupa kikal nopna in Pasian in a mite a hong itna limcing hi (Jer. 3; Eze. 16; Hosea 1-3).\nNupa, zi (numei) le pasal (pasal) kikal nupa nopsakna in thupha hi. Mi zi, mi pasal tawh vamawhna in a lian mahmah siatna hi. Tua bang mawhna hangin leitung ah hih zahin siatna piang hi. Nupa nopsakna kisiatna hangin bang zahin leitungah tagah, meigong tam semsem hi lo hiam?\n2Sam. 11: 4; 1Kor. 5: 1; 10: 8; Pian. 19: 5 sungah a kibang bang thu pulaak uh hiam?\nZi le pasal kikalah citak lohna hangin gimna le siatna tampi piang hi lo hiam? Nupa kikal siatna hangin khuasung kimlepaam zong sia hi. Nupa kikal cihtak lohna zong mawhna hi. Khrih in tua mawhna hangin zong hong si hi. Numei pasal thangtat mite nawlkhin pah ding hi lo hi. “ Na mit sunga singluang la khia masa lo-in midangte mit sunga om niin lakkhiat ding hanciam kei in” (Luke 6: 42).\nITNA IN MAWHNA KHEMPEUH MAISAK\nPeter huna a nungta thu-um mite in amau nuntak hun sungin Khrih hong pai dingin lamen uh hi. “Na khempeuh a bei nading hun hong naita hi. Nomau pumpi ki-uktawm thei-in pilvang unla, hoihtakin thu a ngen thei-in om ta un” (1Pet. 4:7). Hun bei ni a ding kiging khol ding hong hilh hi. Leitung a bei nai kei zongin i leitung nunna hong bei leh ei a’dingin a bei-na hi pah hi. Sih khit nungah bang mah kisem thei nawn lo ding ahih manin a tawntungin hun bei-na a nai hi lel hi. I sih dinga i thawhkikteh Khrih a hong pai hun hi ding hi.\n“Na khempeuh a bei ding hun hong naita” ahih manin koi bangin nungta ding kisam hiam? 1Pet. 4: 7 – 11.\nKi-ap a thungen tawntung ding hi-in, tua banah mi itna nei ding kisam hi. Bang hang hiam cihleh itna in mawh maisak hi (1Pet. 4: 8). Bangci bangin itna in mawhmai sak hiam?\nMuhdahna in kitotna piangsak a, itna in mawh maisak hi (Pau. 10: 12).\nMi i it takteh i tungah hong khialhnate i maisak zo ding hi. Khrih’ hong itna in midangte zong hong itsak hi. Mite i it takteh mi mawhna zong i maisak hi. Itna khang leh mi’ siatna kizong lo hi; mawhna maisak hi. Peter in zong\nJesuh le Paul’ pulaak thakham thu – lungsim khempeuh tawh Pasian it ding le eima pumpi it bangin midangte zong it ding hi, ci hi (Matt. 22: 34 – 39; Rom. 13: 8 – 10).\nPeter in zindo hahkat ding zong hong hilh hi. Khrih hong pai ding nai-ta ahih manin mi tawh kizopna thupi lo hi lo hi. Thu-um mite in midangte tawh kizopna ah Pasian’ kammal a pulaak hih ding uh kisam hi. Leitung hun bei ding nai-ta ahih manin thuman gen ding kisam zaw semsem hi.\n“Itna in mawhna tampi maisak hi.” Na tungah hong khial a om hiam? Koici bangin i kitangsap mawhmai sak itna kilangsak na hiam? Bang hang in mawhmaisakna in i thupha ngahna hi zaw hiam?\nNGAIHSUTBEH DING: “Itna, hehpihna nei khat in khialhkhak khat mawhna lianpi-in pulaak lo hi. Midangte’ siatna gengen lo hi. Lungduai hi. A khial mi khat Khrih kiang tunpih ding hamciam lehang a nunzia kikhel lo-in a om kei ding hi.Jesuh’ hong itna in mawh maisak hi. Hoih zaw ding ahih kei buang leh Khrih’ hehpihna in mite’ khialhna pholaak lo hi.” Ellen G. White, Counsels to Parents, Teachers and Students, 267.\nJesuh le a mawh laitak matthuak numei ngaihsun in (John 8: 1-11).\nNumei tungah Khrih hehpihna bek ngaihsun kha zel hi hang. Ahi zongin tua sangin thuthuk zaw om hi. Jesuh in biakna makaite a thuhilhnopna in bang hangin amaute mawhna leivui ah gelh hiam? Jesuh in tua numei bang mahin a mawh biakna makaite’ mawhna a thei lo hi lo-a, bang hangin pulaak khia ziau lel lo hiam? Jesuh in amau kineihkhemna thei taleh mite tungah pholaak sese lo hi. A mawhna uh kisikin a kikhel ding uh deih ahih manin Jesuh in amau mawhna selpho lo-in thuhilh hi. Hih in i tungah hong mawhte’ mawhna selpho loh ding hong hilh hi.\n1. Kipumkhatna le mel kibatna (uniformity) kibang lo hi. Pawlpi nasepna ah mel kibatna kisam hiam? A kisap leh koi munte, bangte ah kisam hiam? Thu khat ah ngaihsutzia tuamtuam, kibat lohna in siatna hiam? Pawlpi hong huh hiam?\n2. Mawhna nusiat nadingin bang gimna na thuak ngei hiam? Tua in bang khiatna nei hiam? Pasian’ vangliatna in nunzia hong khel hi, cih thu in hamsat kullo-in mawhna kizo hi, cihna hiam? Hi lo ahih leh bang hang hiam? Hi ahih leh bang hang hiam?\n3. Khamtheih zu tuamtuamte hangin siatna na mu hi. Koi bangin pawlpi in guihtheih khamtheih dal ding hiam? Kangnote in khamtheih zu namkim a pelh nadingun bang sem ding na hiam?


url: =Zingsol- Lucifer Kiatna-2 ~ Zomi Adventist Innkuan\nZingsol-Lucifer Kiatna – Khen 2\nLST Bulphuh: “Gamtat siat ding na kipat ma hun ciang dong, na suah tunga kipanin na gamtatna khempeuh pauban’ na khat beek om lo hi” (Ezekiel 28:15).\nLucifer in Jesus Christ Eeng\n1. Lucifer in Jesus Christ pen eeng in haza hi. Ahih hang in, vantungmite khempeuhin Jesus’ tungnun belna le dikna thu le zaliatna le nopna in a hong kun a hong khukdin’ ciangun, amah zong hong kun khem a, ahih hangin ama’ lungsim sungah, hazatna le mudahna bek tawh a kidim hi.\n2. Christ pen Pasian in abawl nopna nate awh kisai in, kam kum khawm theih na za ngah a, ahi hangin Lucifer pen amau tawh thu kikum sak lo hi (Genesis 1:26).\n3. Pasian ngiimna, nate thei zo loin, zong theih ding a kiphal lo ahi hi. Ahi hangin Christ in vantung kumipa hi a, Pasian zah a zaliatna le vangliatna nei ahih na thu a kithang ta hi.\n4. Lucifer in, vana vantungmite lakah a ki pakta mah mah ding khat a sa hi. Zaliatna sangpi tak kipia zo hi napi in, Piangsakpa tungah lungdamna le phatna a pia ngei kei hi.\nLucifer in Pasian tawh Zakim Nuam\n1. Pasian mah mah tawh a ki za kim ding a lunggulh hi. A liatna sa peen a kisialh pih hi. Amah in na khat tei tei bawl khia ding hong kipan ta hi.\n2. Pasian’ vang taangin, a tawntunga alian Piangsakpa kianga om den ahih manin amah peen a tan’kha tawntung diak hi.\n3. Vantungmite in, ama’ sawlna khempeuh sel het lo a, lungkim tak a, a man man khawngte ngaihsun hi.\n4. Ama’ kizepnate melhoih in taang pha hilo hiam? Christ pen bang hangin ama’ mai ha ki lian sak tuan se se ding hiam (Ezekiel 28:18)?\nLucifer Pasian Taisan – Sanda Pyah\n1. Jesus Christ a hazatna hangin hehngawh in Pa kiang pan thakhat in a taikhia hi. A ngiimnate tak tak pen iim-sim photin, vantungmi honpite a kikhawm sak hi. Ama’ thu mah mah tawh pan in thu hong gen hi.\n2. Pasian in amah Lucifer pen awlmawh lo a, ama’ mai a Jesus pen a liat sak tawm na tawh, a deidanna a neithnathu a khasiana a suut pih hi.\n3. Tua hun a kipan in, vantungmite ngah sa, a nuam mah mah suahtakna pen bei zo hi cih a gen hi.\n4. 4. Banghanghiam cih le, amaute sila bawl a, ut tut a a uk ziau ziau ding ukpa khat kikoih zo hilo ahi hiam? Tua banga amate ngahsa zaa te a kilak khiatsak sa a vangliatna te uh mawk koih lo dinga, Christ maiah kun ngei nawl lo dinga, ama’ tunga kipia sa a ngahsa minthan’nate ama’ thu a sutkhia kik ding thu te le amah a zui nuam vantung mite’ mangpa hi ding thu a vekpi in a gen khia hi.\nVantungmite Kibuai Gawp\n1. Vantung mite nakpi takin hong kibuai gawp uh hi. Lucifer le ama’ nungzuite in Pasian’ Gampi ki-ukna pen puahphat ding sawm uh hi.\n2. Ama’ Tapa, ukna le vangliatna a piakna a piakna thu le a liat tawm sakna thute a deihna thu thukpi te phawk khia zo lo uh ahih manin, lungkim loin, lungdam het lo uh hi. Tapa ukna a dem nuam in a langpan ta uh hi.\nA Dik Lai Vantungmite Hanciamna\n1. A thuman le a dik lai vantungmite in, hih a langpang makaipa in amau Piangsak pa’ deihna a zuih kik zawh na’ng a zong uh hi.\n2. Pasian in Christ tunga liatna a piakna thuman hi ci uh a, tua banga a piakna hangin Lucifer tungah zaliatna them kha zong kiam tuan lo ahih na thu ahi zongin, a gen uh hi.\n3. Vantungmite khempeuh a kipian’ sakma pek a zong, Christ pen Pasian tapa hi khin a, Pa\ntawh om khawm a, Pasian ziat lam-ah tu ngei pa ahih na thu, a ithuai, a migitna tawh a ukna za ngahsa, Pasian’ ziatlam a tu ngeisa ahih na thu, Ama’ ukna thute kisit tel ngeilo ahihna thu ahi zongin, tua bang ukna zate vantung mihonpite lungdam nang ahih nate a gen khia uh hi.\n4. Vantungmite omna a Christ zakhan’ na thu hangin, Lucifer in tua ma a angah sa minthan’na te neukha zong taan tuan lo ahihna thu a gen uh hi.\n5. Vantungmite a kap uh hi. A lungsim ngiimna hoih lo khempeuh nilkhia a, amau’ piangsak\nPa’ thu a zuih nading, lung himawh mah mah in a kun ngeu ngeu uh hi.\n6. Banghang hiam cih leh, tua ma hunte in lungnopna le, kilemna bek bek om ngeisa hi napi, bangin tua bangin kisiatna le ki langdo na thu hong piangsak ding ahi hiam?\nSee also GC 9: Swiss Puahphapa\nPrev post Zeisu in Sabbath ni Palsat takpi hiam?\nNext post SINNA 12: CAESAREA AH A KIKHUMCIPNA


url: =A. Chin State Parliament khawmpi Octorber ah sotto.Zogam tuuk hun sung guahzuzu in lampi hoihlo ki ciimciim, kizopna lem tanglo ahih man in July kha sung State Parliament khawmpi bawl ding lemtang theilo ahih man in October kha ah ahun kisot khinto hi cih thu Pu HK Kham in 7days ah gen khia thangsak hi.\nB. AIDS sang in alau huai zaw’ EBOLA VIRUSEBOLA VIRUS America, Europe, Asia, Philipine dong ah kilawh ta ahih man in Malaysia sungah honglut khat khakding kidalna leh anei athei masa aom leh Cidamna lamvaisai te tawh manlang kithuzak ding in thuthang hi.\nEbola acih ciang in ganhing pan in aki lawhtheina natna vun tungah pol in tui keukau a, apolna sung ah tui om ahihi. Kinam kisawh, Zahmawh om, Khua ul tui kilawng kha, Asisan avun them tetawh kisawh khate kilawh ziau uh cihi. Natna kilawh zawh ni 21 khat sung in natna kilang khia pah hi.\nNatna lian semsem leh mittang maitang, khuttung bek hilo in Sin leh Lungtang gilsung, Mittang, Kamngei, ah kilawh mang ahihi. Hih Ebola virus pen Guinea pan natna nei te akhual zinna uh pan hong kilawhsuak natna ahi a, agam veng Liberia leh Sierra Leone ah manlangtak in lawh zeekzak mang hi. Hihna pen tu kum 2014 March pan in hong kipan hi in, mi 1200 lawh khin in 700 in sihlawh khin uh cih WHO in thuthang ah gen khia ta hi.\nC. Taiwan ah Gas puakkham mi 20 si 270 liam.Taiwan gam ah gas phuak kham in mi 20 si uh a, 270 in liam lawh uh hi. Banghang in phuakkham cih Gas pipe line thu kansan uh cihi.


url: =• Malaysia gam Shah Alam veeng a om Annsai khat Palik te in October 14 ni in buluh uha, Syria gam a IS migilo te huhding a kithawi mi numei leh pasal 13 mankhia uhhi. April kha pan kipan hi IS huhding a kithawi Malaysia mi 36 mankhin ta uha, adang akithawi sawm mi 30 kiim omlaai ci in palik ten genkhia uhhi. Tuaban ah akiman manlo numei pawlkhat zong neihsa tawh IS te zan ann vaakding in akuankhia khin zong om ci hi. HIh bang ahoihlo gamtatna te kuateng in seem cih ka encik gige den uh ci in Palik zalian Khalid Abu Bakar thukante tung ah October 15, 2014 ni in genkhia hi. HIh amimat te uh peen Sangnaupang leh company nasemte vive hizaw ci uhhi.\n• Kawlgam pan a taai Rohingya kala te naupang kha 11 apha pankhat Australia gam a suak hinapi Australia thukhen te in Refugee status kipia loding ci in October 15, 2014 ni in nial uhhi. Ferouz Myuddin kici kha 11 aphapan naupang peen AU gamhuam sung nungkum September kha in anu gilsung ah omkawm in ongluut hi a, AU thuneiten man in anu gaailaai Nauru Refugee Camp ah kikoih hi. Anu nau asuahding ciang Nauru mikepna thong inn pan Brisbane khuapi a om zato ah kipuak in tuapan asuak ahihi. Hi naupang thuak bang lian athuak mi 100 bang omkhin ci in Sitni ten gen uhhi.\n• China gam Yunan Province Fuyou khua ah innlam nasep asem mi pawlkhat leh khua sung mite nasepna hangtawh October 15, 2014 ni in kikamtam uha, Kongfu siam vive ahihman in nasiatak in kivaat ngekngek ahihman un mi 8 sipah leu in adang 18 naakliam mahmah ci in Xianghua thukizaakna in gelhkhia hi.\n• Kum 7 sung ah akhatveina Korea gam sak le khang pan Gaalkaap zalianpi zawdeuh teng in October 15, 2014 ni in Panmunjom khua ah thukikupna nasiatak in neikhawm ci in Yonhap thukizaakna te in gelhkhia uhhi. Nungkaal sung mahmah in langnih thautang kikheekna abawlbawl laai hinapi hicibang a ongkiheelkikvat uhpeen lamdang kisa mahmah hi.\n• Nepal ham Mustang district sung aom Thorung La Mualtung ah khetawh akah mi 100 kiim aciahlam un Vuuk hualpi in October 15, 2014 ni in vuknelh a mi 12 sipah in 40 kihongkhia zo a adang pawlkhat mangthang laai hi. Amang laai mite Nepal gaalkaap te in Helicopter tawh azon saan laaitak ahihi.\n• Turkey leh Syria gamgi khuapi ahi Kobane khuapi alaaksawm ahi IS migilo te US leh apawlten vanlamtawh adona khanbehding ci in gam 22 pan gaalkaap mangte tawh akimuhkhopna Washington DC kiang Andrew Air Force Base a October 15, 2014 ni in President Obama in genkhia hi. Mon-Tues ninih sung bekbek in Kobane khuakiim teng ah Vanlam tawh 21 khatvei beltung khiat uha, IS te zum innpi te leh mawtaw zatte suksiatsak uh ci hi. Tuniciangciang US leh pawlten Iraq gam ah 287 vei Syria gam sung ah 171 vei vanlamtawh IS ziakkhinta uhhi.


url: =ZBCA – America in Zomi bup ading nahoih sepsawm mahmah ~ Sia Pau Khai :: ZOMI DAILY\nposted on 18 October 2016 at 11:06 pm Lomkholna: News, Paukhai, Zomi\nALL D PAHTAWINA VAI:\nKawlgam Zomi te sungah ALL D ngah te ZBCA in pahtawina in ks. 1,000,000 ( One million) ta akipia den pen anuai hungeelna ombangin tukum in mi 4 te pahtawina nei ding I hih manin Leitungbup a om Zomi te tungah kongtang ko khia hi.\n1. Yangon a ALL D ngah minih te Yangon GZA Pawipi sungah pahtawi ding:\nYangon khuapi sung panin Zomi te minih in ALL D tukum in hongngah thei ahih manin A 3 veina GZA khawmpi sungin pahtawina piakdingin GZA makai ten zong lemsa mahmah ahih manin Mi nih Yangon ah Nov 24-27 sung alem hun penpen ah kipia ding hi.\n2. Kawlpi a ALL D ngah minih te pen Dec 2 nitak in Kawlgam khuapi sunga om Zomi khempeuh atam thei thei kisam dinga Bethel Zomi Baptist Church biakinn pi sungah pahtawina kipia ding hi..\nA (3) VEINA GZA PAWIPI AH ZBCA- AMERICA IN AN KUANGLUI DING:\nA thum veina GZA Khawmpi Yangon ah tungdinga, Zomi bup makai tampi takin Pasian leh Zomi te adingin thuhoih tampi geelding uh ahih manin nakpi takin thalawp huai mahmah hi. ZBCA- America mintawh Nov 27 nitak ankuang mipi atawm pen 1000 peuhmah annek khopna hun ah ankuang luidingin geelna kinei a, atawmpen in ks. 1,500,000( 1.5 Millions) beidingin GZA makai lampan kiza hi.\nHih bangin USA gamsunga Biakna kipawlna ZBCA mintawh Zomi bup tungah itna ankuang lui theidingin in aki om manin ki angtang mahmah hi.\nTopa in Israel te amakaih bangin Zomi te hong makaih tahen.\nZBCA- America gambup aitangin,\nPASIAN LEH ZOMI TE ADINGIN KIU KHAT PAN,\nPrevious: Ciamteh dinga hoih thu 12 ~ Thang Khan Lian\nNext: Zomi Huam ~ Pu Zokhai


url: =Bang hangin Hillsong te Praise & Worship nuam kisa mawk hiam :: ZOMI DAILY\nposted on 4 July 2017 at 7:35 am Lomkholna: Biakna, Khaibawi, News\nTulai leitungbup Christiante biakpiakna ah “Praise & Worship” minthang pen nuampen aki genteh Hillsongte ki helkha pelmawh a, a khatnalam zong hiding in ka ummawh phial hi. Ai leh bang hangin hih zahta in nuam-a, minthang vanghvangh in mi atul asim bangh kikhawm denta leh a lususu, a paupau, a pusuak zelzul mi khatta zong omlo mawk hiam cih Zomi Christian pawlkhatta dingin theihhuaisa ka hih manin tawm kong hawmsawn nuam hi.\n1. A lasak dingteng uh limtak sinkhol uh hi: Mi pawlkhatte danin biak-inn tunteh bang lasa ding I hia? Mipite la hong teldih ua, cih bang dan om saklo uha, biakpiakna hun ah la makai dingte in la limtak, tumging tumdingte tawh sinkhol masa uh hi. Lasin dingin apai uhteh zong, tuni bangla sinding I hia, cih hinawnlo in makai te’n asin dinguh la teng, theisak kholkhin uh ahih manun eilamte lasin pawlkhatte dan tawh etkakleng lalem suak uha, tulai khangthak te’n nuamsa mahmah uh hi. La asin uhteh zong, Pasian phatmah hihang, ci-in mipawlkhatte danin hi zelzullo in khat le khat ki zahtak bawl uh hi.\n2. Thungetna tawh ki apngiat uh hi: La asin ding uhteh, mi pawlkhatte danin “gumgawtak a sailungtanghual” cihdan in pumsingawp, pumsakgawp pahlo uha, thungetna tawh limtak avek un ki-ap in, aman uh ciang zong, thungetna mah tawh lungdam kohna nei ngiat uh hi.\n3. Tungbaih in ki-apkhol uh hi: Mi pawlkhatte danin la makaiding buang, kikhop zakaike, mipi tunkhitteh tung pan daldal cih bang omlo uha, biakpiakna kikhop hun-ah, mipite tunma atawm pen nai khatma peuhmah in tungkhol in, mipi tunma in limtak thungetna tawh ki-ap in, a lasak dingte uh zong sakawm hiauhiau zel uh hi.\n4. La dawngtampipi salo uh hi: Mi pawlkhatte danin la dawng tampipisa in a laksana a, gimlua in thugen nangawn ngaizo nawnlo, hunpisung lusu cipke cih bang omlo uh hi. Bang hang hiam cih leh amau Praise & Worship hun ah la dawng nih or a tam pen dawngthum kan salo uh hi. Tua ahih manin kuamah lung-am, luvai a, gimlua, lasak ding thadah cih bang omlo uh hi.\n5. Mipi thangah theihding lasakpih uh hi: Praise & Worship pen hong pai mipite kha-ann vakna khat ahih lamtel uh ahih manun a lasak dingte uh zong, amau thangahte beksakpih, amau thangahlai siah lasasamai mipi pawlkhat lah nacimlua akhe nakhamlua, amau nopsak late bek sakpihpih in agim uhteh khawl pan hunpi paiteh gimlua, tawllua uh ahih manun a ihmut uh suak in hunpi pa/nu kha in ompih kei ci-in a ihmu tawh a phunphun tawh cih bang dan kua mah in zanghlo uh hi. Mipi nopsakding la, mipi thangah theihding la, mipi lungsim sukha theiding la ahun tawh kizui in sakpih uh ahih manun kikhawm apai akua mahpeuh lawp in, lungsim nosuahsa in innlam ciah kik uh ahih manun kikhop kikding, zolzol, sapsap kullo in ngaklah zaw uh hi.\n6. Lungsim takpi tawh Pasian phat uh hi: Mi pawlkhatte dan-a, nuinuikawm, ki thohsak piankawm, nu le pa leh lawmte, tanaute pumdeihsak man-a, uklopi, ama talent hilopi lamakai a, ding mawkmawk cih bang dan zanghlo uha, a lungsim takpi mah uh tawh Pasian phat, pahtawi uh ahih manun mipi’n zong thangah in nuamsa uh hi.\n7. Thugente’n zong: Hunpi zangh a, thugen te’n zong, Sia pawlkhatte dan a, Nipi ni kikhop buang, Crusade bawl lah hilo, Khawmpi lah hisamlo, thu sawtpi genke, aman lah thangah mahmah, mipi pawlkhat lah ana lususu tawh, a paupau tawh, a pusuaksuak tawh cih bang dan aom loh nading un hunpi zangh te’n zong, a sawt pen nailang kan thugenlo uh ahih manun hunpi sungah mi atul asim bang kikhawmta leh a ihmumu, a lususu, a paupau, a pusuak zelzul cih bang omlo in akua mahpeuh in nuamsaciat uh hi.\nTulai Christian makai te’n zong, I Pawlpi makaih zia leh I biakpiak zia, enkik zel a, I ki puahphat kei a, mipite bekbek mawhsak in kikhop thadah uhteh ci-in I taitai khak leh mipi pawlkhat, Pasian a up loh man uh leh a ki khopnop loh man uh hilo zaw in I makaih dan, I hun bawlpih dan a nek zawhloh manun hong kikhawm nuamlo, biak-inn apai nuamlo cih bangdan a tuamtuam na hizaw theiding cih Hillsongte biakpiakzia panin ka phawk hi.\nPrevious: MP Pau Lun in bangsem? ~ Sia Do Khup\nNext: Malaysia gamsung Operasi pan gamdangmi 1509 kimankhin, 28 Employer zong kiman\nLeitungbup nupi te ni “International Women Day”


url: =Lai Siangtho thusinna-ah thum vei bawlsiatna INDIA | November 21 ~ MUC\nLai Siangtho thusinna-ah thum vei bawlsiatna INDIA | November 21\nAdmin 7:02:00 AM Articles, MISSION NEWS\nLai Siangtho thusinna-ah thum vei bawlsiatna\nINDIA | November 21\nAlka Mattu, 36\nPastor Samson in Amritsar khuapi-ah teeng Alka leh midang 14 tungah Mangmuhna Bu thusinna nei hi. Pastor Samson in innsung mun a nawl khatah dingin, a khutah Lai Siangtho tawi-in, thungaite sual tungah tu uh hi. Tua ciangin Tanglai Gulpi, Satan leh Dawimangpa in leitungah kihawlkhia hi. Amah in ama vantungmite tawh leitung mite a khem hi (Mang. 12:7). Alka teekpa Shashipal in a tutna sual tung pan dingto-in pastor pa hopih hi: “ Bang hangin Jesuh thu hilh hilh na hi hiam? ci-in hehsa-in a mai engega hi. “ Kei pen leitungah a vanglian pen ka hi hi,” ci hi. Tua bang thu a zak ciangin Pastor Samson in hih mipa sungah dawi in nasem hi, cih mu hi. Tua leh 1John 4:4 sungah “ Note sungah a om pa in leitungah a om pa sangin vanglian zaw hi,” cih phawk vat hi. “ Lau kei in” ci-in tua innkuante tungah gen hi. “ Khukdinin thungen ni” ci-in thungen uh hi.\nShashipal in khukdin ding nialin awng thapaai hi. Pastor Samson in Shashipa lu tungah a khutnga-in a maitang mah en gige-in thungen hi. “ Nang, dawi aw, singlamteh tungah Jesuh hong sihna hangin nang in na guallel khin hi. Kei ka hihleh Jesuh sisan tawh ka sawpsiang khin hi. Nangmah in ka tungah vangliatna na nei nawn kei hi. Keitungah vangliatna na neih nawn loh mah bangin ka lawm tungah zong vangliatna na nei nawn kei hi. Hih munah Jesuh om hi. Dawi vangliatna susia dingin Kha Siangtho a hong pai hi. Jesuh leh Ama sisan suangin dawi aw, taikhia in. Ama sung pan paikhia in.” Tua bangin pastor Samson in thu a nget ciangin Shashipal khuk liing gawp a, damdamin hong paukhia hi. “ Jesuh aw, ka lungdam hi, “ ci-in pulaak khia a, dawi pai khia hi.\nPastor Samson in “ Jesuh aw, na tungah ka lungdam hi; nang mah in na hoih hi,” ci-in pulaak hi.\nKaal khat khit ciangin Pastor Samson in Mangmuhna Bu thusinna neihpih kik hi. Amaute in Tuuno sisan tawh zawhna a ngah uh hi. Tua bangin a pulaak ciangin Alka tapa kum 16 a pha John in humpi bangin hawk bua bua hi. Tua khit ciangin laa bangin haam leuleu hi; ui bangin haam, gul bangin ngik leu leu hi. “ Pastor in hih munah hong pai-in thungen ding ka deih kei hi. Ka innah Jesuh thu pulaak kei in”ci-in pulaak hi.\nPastor Samson in a beisa hun a dawi nasepnate tu kaal sungin zong hong piang kik hi, ci-in a piang thute phawk kik hi. Tua hi-in “ Lau kei in. Kiptakin upna sungah nungta-in thungen ni” ci hi. A innkuanun antangin bang mah ne lo, tui zong dawn lo-in suun tawntung tua bangin om cip uh hi. Ni thum sung tua bangin om uh hi. Ni thum khitteh Friday ni hong tungin pastor in Lai Siangtho thusinpihna nei dingin Alka innah va hawh kik hi. Khukdinin thu nget uh amuh ciangin John in nuihsan hi. Nidangin a om ngei bang lo-in bawkbak, haam gawp cihte om nawn lo-in, pastor khut la-in ama lu tungah koih a, “ pastor aw, thu hong ngetsak in. Ka tha bei lua hi. Ka lunggim hi. Ka lungtang na hi” ci-in thungen dingin sawl hi.\nPastor Samson in zong thungetsak pah a, John in nidang bang nawn lo-in cidam hi. Tua banah a kaal kik ciangin pastor Samson in Pasian galvante tawh kidim ding cih thu Ephesians 6:10-18 sung limtak sm hi. Tua bangin Lai Siangtho a simna tungtawnin Alka pasal Surinder in John lamah hong naih phei-in “ na sung a dawite tu-in keima sungah hong lut khin uh hi, ci in pulaak hi. Pastor Samson in amaute innkuan tawh thungen khawm dingin pulaak hi. Thu a nget khit uh ciangin Late 23, leh 91 sim dingin sawl hi. Hih in dawi gilote pansan nunung pen hi, ci-in a innkuanun Pasian min phatna nei dingin kihanthawn uh hi. “ Innkuan sungah Jesuh hong om leh innkuan nuam cih la sa uh a, nuamsa mahmah uh hi. Dawi in nusia-in cikmahin pai kik nawn lo hi. Alka leh a innkuanpite in kum tampi sung dawi biakna sungah om uh a, tua biakna sungah hong khangkhia ahi uh hi. Amaute in Jesuh hong itna leh a dikna thu sintoto uh hi.“ Ka nu le ka innpihte in Jesuh Honpa in a san zawh nadingun thu ngetna hong hel un,’ ci hi.\nTu quarter Sabbath School 13na sumpi in, Alka le a innkuanpihte kikhopna biakinn, Amritsa khuapi-ah kipuak ding a, biakinn lam nading hi.


url: =America te' President Kiteelna\nTusawng teng ei mite sungah America te president thak ding kiteelna tawh kisai muhzia tuamtuam social media panin tam simsim ka simkha hi. Kei bel America a teng hikeng in, ahi zongin America gam leh America gam mite tungah lungdamna hau lua kahih man leh ka Zomi pih tul tampite teenna gam ahih manin America gam a thupiang khat peuhpeuh pen ka pianna gama thupiang zahphial in ka ngaihsun hi. Tua ahih manin tutung America te President thak ding teelna tawh kisai kei muhzia tawm kong suahkhia nuam hi.\nAmerica gamah political party nih om a, Democratic party leh Republican party te ahi hi. Democratic cih ciangin “mipi ukna” cihna hi. Hih ki-ukna 1828 kumin Andrew Jackson in hong pankhia-a, ahi zongin 1848 kumin party kicianin in hong dingkhia pan hi. Democratic te kicaptehna lim pen laano ahi hi. Party kician dang om nailo ahih manin Democratic party te in 1828 pan 1860 dong president ngah uh hi. Sal neih vai tawh kisai in 1856 kumin Republican party hong piang a, 1860 kumin Abraham Lincoln in president hong ngah hi. 1860 pan 1912 dong Glover Cleveland longal president khempeuh Republican te ahi hi. Republican te kiciaptehna lim pen sai ahi hi. Tua hi-a, 1864 panin tuni dong Democratic leh Republican ci-in party nih a om paisuak ahi hi.\nRepublican party leh Democratic party in anuai a bangin kilamdanna thu 10 bang nei uh hi.\n1. Siah (Tax): Republican te in azawng ahau mi khempeuh a kibangin siah khiapkim ding deih uh hi. Democratic te in mizawngte bek siah khiapsak ding hi ci uh hi. 2. Asia apha gamtatna tawh kisai in Republicante muhdan Pasian thu tawh kituakzaw hi. Numei leh numei, pasal leh pasal kiteenna sang lo uh hi. Nu gil sunga nau suksiat ding deih lo uh hi. Ei leh ei kihuut nadingin thau neih ding kisam sa uh hi. Democratic te in atunga thute aleh lam vive in sang hi. 3. Nitha leh sumbawlzia: Republican te in nasemte nitha khansak ding deihlua lo uh hi. Nitha tam lua leh van man kah lua ding a, sum bawlna sukha ding hi, ci uh hi. Republican ten suakta taka gamdangte tawh sumlei sum zuakna neih ding lunggulh a, Democratic te in ciangtanna khat neih ding deih uh hi. 4. Cidamna: Cidamna lam tawh kisai in Republican te in kumpi kitamhel loh ding deih hi. Democratic te in kumpi kitamhel ding deih uh hi. 5. Gam mi, acimawh zawdeuhte huhna tawh kisai in Republican te in kumpi sum tawh tam huh loin kumpi ahilo kipawlna tuamtuamte in vaipuak alak ding deih hi. Democratic te in mi cimawh zawdeuhte huhna ahi, unemployment benefits, food stamps, Medicaid cihte lim ngaihsut uh hi. 6. Gamdang tawh kizopna thute ah Republican te in a kisapna ah gamhtat lel ding hoih sa uh a, Democratic te in kidawm mahmah sa a gamtat ding deih uh hi. 1979- 1980 lai Democratic President ahi Jimmy Carter in Iran te simmawhna thukngam lo-a, Republican President Ronald Reagan hong kah ciangin gamhtat sawm ahih manin Iran te lau pah hi. 7. Leisung apiang sathau leh kim leh paam thu tawh kisai in Republican te in sahtau tam pipi tawh ding lunggulh uh hi. Democratic te in sathau tawhna leh sathau zatluatna hangin kim leh paam nin lua hi ci-in ciangtanna neih ding deih uh hi. 8. Pilna sinzia tawh kisai in Republican te in zat ngeina lui deih uh a, Democratic te in athakthak sin tohtoh ding deih uh hi. Sangnaupangte huhna tawh kisai in Republican te in kumpi sum tam sawk ding deih lo uh-a, Democratic te in kumpi sum pana huhna atam theithei piak ding deih uh hi. 9. Siattatna leh daan piakna tawh kisai in Republican te in a tatsiate ngat taka daan piak ding deih uh hi. Sihdaan piak zong thukim uh hi. Democratic te in daan khauh piak deih lo uh a, sihdaan zong thukim lo uh hi. 10. Mimal suahtakna tawh kisai in Republican te in suakta mahmah lel ding, mawhpuak zong lapah ding ci uh a, Democratic te in suahtakna ciangtanding deih uh hi.\nAtom in cileng,Republican te in kumpi neu (small government) sakin, mipi thuneihna, mipi sepkhuan liatsak ding deih uh hi. Demoratic te leuleu in kumpi lian ding(big government), kumpi in na khempeuh sai ding, mipite zong uk ding, mipi ta ding zong sep sak ding cih hi-in, a uang paite bang socialism hipah lel hi. Democratic te primary kiteel lai a Hillary Clinton i kidempihpa Bernie Sanders bang socialist khat ahi hi. Eimite zong kum 60 bang socialism nuai a ki om ahih manin US tung kum 20 tungsiah te bangin democratic te lungsim puak kineizaw khamai ding hi.\nAtaangpi a etna ah Republican party pen mikang, mihau te party kici hi. Democratic party pen mivom, mi eng,mi citawm (minority) leh mizawng party kici hi. Ahi zongin tuhun teh mi citawm a kicite mi citam asuak dekdek ta hi. Sauvei loin mikangte mi citawmte suak ding hi.\nTUN, TUTUNG KITEELNA EN LEHANG:\nTutung kiteelna pen itheihkhak ciangciang kiteelnate ah a lungkiat huai pen, athadah huai pen kiteelna in kigen hi. A kidem tegel anih un kideih lo tuak hi. Mee pia ding hileng lawp taka piak ding om lo hi. Ahoih lo tuaktuak ah a phadawm zaw pen (the lesser of two evils) teel ding himawk hi. Tua ahih leh kua teelhuai zaw ding hiam?\nDONALD TRUMP: Hih pa pen sumbawl mihau hi-in politician hilo hi. Americ gam sia sa lua ahih man a mee kuang lui hi-a, a gam avei luat man hi bilbel hi. Abeisa anuntakna bel gina lua lawmlawm lo hi. Pasian phawk mi hikhol lo hi. Tua banah anopkhan khat hi-in kuamah awlmawh lo-a apauphial khat ahi hi. A kampau, a luhek dan pen President vai lo mahmah sam hi. Atate bel hoih takin khansuah bilbel hi. Donald Trump pen sumbawlna longal ah ama mimal ginat luatna om lo hi. Federal tax bang apiahetlo peuh hihtuak mawk hi. Numei vai a kimawhsaknate zong amaan khin kei zongin meima lo ah tho tu lo hi. Tu-a a zi Melania bang zong a zi thumna hi. Numei hoih zong pakta den sim ahih manin Miss Universe Pageant bang ama a ahi hi.\nAhi zongin ama dinpih thubulpite alangnu Hillary Clinton dinmun sangin Pasian thu tawh kituak zaw banah Hillary Clinton zong zuau bekbek tawh anungta mi hoih hetlo khat ahi hi. Hillary Clinton in Barak Obama mah bangin numei leh numei, pasal leh pasal kiteenna thapia hi. Hih neih kibang omkhopna, kiteena pen mawhna lak ah zong Pasian in ahuatpen khat ahihi. Sodom leh Gomorrah khuate hih mawhna hangin kaat leh meikuang tawh kihaltum hi. Nauphiatna (Abortion) zong thapia hi. Laisiang tho bangin cini cileng nauphiatna pen mithahna ahi hi.\nLaisiangtho tawh kituaklo hih thunih adeih lo phadiak Evangelicals te leh Catholics te Hillary Clinton miten amuhdahna uh agenna kizakhia hi. Barak Obama in neih kibang kiteenna hong kipsak ciangin asang zolo te in daan thuak uh hi. Neih kibang kiteeng minih license minthuh nuam lo ahih manin Rowan County, KY a Kimberly Jean Davis kicinu thongkia hi. Neih kibang kiteeng tea a ding moh bawl nuam lo ahih manin Portland, OR a moh bawlnu Melissa Klein dollar tulza khat val kiliausak hi. Hih Dawimangpa mizat te hangin Oklahoma State Capitol a Thukham Sawm kigelhna Mualsuangpi kilakhia hi. Obama White House in Tapidaw gimna limlim aphiatmang sawm hi-a, Christmas tree nangawn Holiday tree ci tazen hi. Tun Obama maban Hillary Clinton in azopsawm ahi hi.\nHillary leh a pasal Bill Clinton pen zuau bekbek tawh anungta leh amau alangpante adopbawlote uh ahi hi. Tukum Democratic National Convention madeuh in party sunga nasem khangno kum 27 apha pan Seth Conrad Rich acihpa Washington DC ah thau tawh kikaplum hi. A kaplumte in asipa na bangmah la lo uh hi. Tudong kua thah hiam cih kikankhia zolo hi.(Kawlgam tawh kilamdang hetlo!). Hih pa tungtawn in thusim tampi email pan kizakha hi kici a, tua hileh ama tunga aheh ding kua???\nAthupi penpen, tu-a hong kah ding President thak in thukhen mangpi (Supreme Court Justice) 3 hiam 4 hiam akoih thak ding ahi hi. Supreme Court ah thukhenmang 9 om a tu laitak 8 bek a om suak hi. Sauvei nailo in ahoih mahmah Antonin Scalia sivat a tua tang dingin Obama in Merrick Garland kicipa koih nuam hi. Ahi zongin Congress in tudong kipsak nailo hi. Mi 8 lah ah ahoih 4, ahoih lo, Pasian thu a awlmawh lo 4 hi-in kikhaikim linlian hi. Ruth Bader Ginsburg acihnu kum 83, Anthony Kennedy kum 80, Stephen Breyer kum 78 hi-in Supreme Court Justice te pensen lak kum pen ataangpi in kum 79 ahi hi. Tua ahih manin hih mi 3 te in hong tung ding kum 4 sungin pensen la ngelngel ding uh a, amau tang pen President thak in teel ding hi. Supreme Court pen zuih ding thukhun (Upadi) te akhung ding uh ahih mah bangin Tapidaw ten sang (school, college, university) nei thei nawn lo ding, pawlpi in zong tax pia ta ding cimawk le uh zuih akul ding hi-a Pasian um lo thukhenmang 3 leh 4 hong kikoih beh leh bel Tapidaw te bawlsiatna thuak ding nai mahmah cihna hikha mai ding hi. Sum tunga “In God We Trust” cihte, President pa Laisiangtho tawh kiciamnate, National Prayer Breakfast cihte zong asawt loin beithei ding hi. A thupi pen Pasian vangliatna, Pasian thupha in America gam taisan kha mawk ding hi (Ichabod).\nPresident kituh mi nihte bel a nuntakna uh en leng adeihhuai lua om lo hi. Ahi zongin, a mi sangin a thulet bulpite uh ethuai zawkha ding hi. Thu tuamtuam te sangin zong Pasian thu tawh kua dinmun kizawitawn zawdeuh hiam cih ethuai mahmah ding hi. Bang hang hiam cih leh, ei Zomite atamzaw ahawh pak a US pai hilo hihang. Pilna sin a paipak zong tawmno khat bek hi. I vekpi phial in a teensuak sawm hihang a, America pen ei gam bek hilo, i tu i ta te gam ding zong ahi hi. America gam in hih bangin Pasian taisansan mawk leh i ta te khang, i tute khang ah bang asuak zen tam? Tu nangawn in nidang zahin vang nei nawn lo hi. President pa zong kuaman hong thusim sak lomai hi. Sente makai, Russia te makai, Germany te makai te peuh in ki thupi muh zaw tamai hi. Tua ahih manin thu tom et kha hetlo ding hihang. Kei refugee hilel ing, kei immigrant hilel in cikha loin leitung a Zomite gam nihna ahi, America gam mailam ding ma pantheih bangin panhuai ka sa mahmah hi.\nKa cihsa mah bangin kei bel Kawlgam mah a teeng lai hi-in ka Zomi pihte teenna America gam mailam ding agal lung himawh bek ka hi hi. Kawlgam zong ahoih lam manawh ding bangkhem in lam-et bang zuahzuah tuak luakhol kei. Kawlgam mailam ding zong zing mahmah veve sa ing. I gam ahi, Kawlgam leh America gam aa dingin Pasian kiangah kiko dihni. Thungen tangtang dih ni. Topa bek I lam-etna hi.\nPresident of FBBC & S, General Secretary of GZA


url: =Ngupkhiatna/Thamuanna le Topa Hina ~ Thu Tatuam (Siyin News)\nNgupkhiatna/Thamuanna le Topa Hina\nMonday, January 15, 2018 Tapidaw Taw Kisai 1 comment\nby Dr. Charle Stanley\nJesu a muang sate bang hangin a thinpuak le ngamtatna taw Pathian langpan ziam? A tawp khak bel na-ah, ngupkhiatna/thamuanna ih nga/saan thei hunin, nuntakna thak hong ki pia hi. Mawna vawtnopna le ngamtat hoingawlnate sia ih pianglui/nuntakna lui ngamtatna ahi hi. Ahi hang, a luite taang lai veve a, a man takpi in son leang, thu-um mite te theampo, a khom khat ma, hi sia thu taw a thinkaa a lungmang tek uhi.\nNgupkhiatna/thamuanna sia Jesu na, na mawna thaman piak sak zo ci-in thamuanna neisa thu-um mite nuntakna tungtawn in Pathian na a sepsak sa hi a,khat vei bek aki sang ahi hi. Tua thamuanna nga mite khat sim sia vantunga mun nga sa, aamahkhan sa ahi hi. Ahi hang, Topa na eite atu hisia sang a tam zaw lamen hi. Laithiangtho sungah Ama Tapa lim le meel puak tu hong ngealsaksa ahi hi. (Romete 8:29-30). Tesia a khak bel Ama tupna ahi hi. Hi sia bangin nuntak thei natu sia eima nuntakna sunga Thathiangtho na hong ngualzawpui sa, ngupkhiatna/thamuanna lampi ki honna kongkha ahi hi.\nHi ki khealna nga natu in, Khazih Topa sepna/hina sunga ki aap kul hi. Ama na a thisan taw hong piak sak sa hi a, eite sia Ama neisa ihi bangma, ih nuntakna hong uk natu Aman thunei hi. A dang khatin son leang, ngupkhiatna/thamuanna ih san laitak in Ama ki sang hi a, Ama sunga ih nuntak kul a, ih nuntakna theampo - khensatna theampo, sepna theampo, pauna theampo, ngealna theampo, thinpuak theampo le ngaisutna theampo, Ama ih uk sak tu ahi hi. (Colossaete 2:6). Tebang ih uk sak bawle, ih tha nuntakna puicinna hong suangsam sak tu a, ih nuntakna mawna lui ih vawtna sunga, ih heak kik thak tu lauhuai mama hi.\nTha nuntakna sunga puicing na ki sa bawle, na nuntakna sunga mun khat sia nangma aituam keamtuam hi tha tu ni hi. Khazih kunga na nuntak theampo na ap a, na nuntakna theampo na uk sak le bek, Ama na, na ngamtatna, ngaisutna, thinpuakna, le luheakna te teezawkngawl phatuamna na nga tu hi.


url: =Nuntak Khuasakna Lungsim Zatui Nam Sawm - Laibu Saal\nHome > Thuluui/Articles > Nuntak Khuasakna Lungsim Zatui Nam Sawm\nNuntak Khuasakna Lungsim Zatui Nam Sawm\nNa Lungkiat hun ciangin hih thu nam 10 in na tha hong dimkikin, maban na zop zawhna hi ta hen ci masa ni.\n1. Mi dangte mai ah na om ciangin lampi khak pa/nu hi lo-in lampi hon sak pa/nu na hih ding hanciam in.\n2. Gualzawhna pen a hun le a mun cihte tungah kinga lo hi. Na nasepna peuh ah midangte etteh tak ding le mite muan theih ding dong a na hanciam tawntung nak leh gualzawh na in hong taisan ngei lo ding hi.\n3. Tuahsia lawmlawm sing ee ci-in guallel kisa in na om kha hiam? Tuahsia na kisakna, guallel na kisaknate tungtawn pan na ngah khak thu theihnate pen na mai lam a dingin gual zawhna hi gige hi. Lungkia het lo-in, haksatnate phu velvel lel in.\n4. Mite' hong gensiat hong nehpik ding lau kha het kei in. Nang lungsim singtho lam nang le nang na kitel nak leh nasep ding zom toto lel in. Na lampi tungah hong hawk lawklawk ui khempeuh na buaipih khak leh na ngim na tupna tung zo lo ding hi teh.\n5. Gu nei ganhing, Kii nei ganhing gilote le a sia a pha ngaihsut gina mel nei lo mihingte tawh kigam lat sawm in. Tuate pawl in, na khitui luanna ding bek piang sak lel dinguh hi.\n6. Mi duhhop huaiham lua, thu khat peuh a um baih pahpah, mi hehpih lua baih kha pahpah cihte pawl na hih khak leh kidawm in. Tua bang mite pen leitungah khem a tuak mun pente a hi uh hi.\n7. Na-ngim, na tup bangin hong pian loh sim in, na ut peuhin om gawp kha kei in. Mihing a na pian khiat nungsang, manpha tak mah in nuntak siam ding hanciam kikkik in.\n8. Na nuntakna meivak a tangsak na hih nop leh piakkhiatna hanciam in. Ngahna ah lungdamna a om sam hang in, piakkhiatna ah lungdamna pen sawtvei kimang zawin lungnopna kician piang sak hi.\n9. Nang nopsak na ding bek tawh midangte khitui luang sak kha het kei in. A hoih loh lam thei gigu napi, tawmvei nopsak na ding lunggulh manin na khat peuh nasep giap khak leh khantawn guh natna lungzin na suak kha thei ding hi. Kidawm in.\n10. Na maitai sak in, nuih mai le cin, Gualzawhna ding, lungdamna dingin kahlei khat hong suak kha ding hi. Na dah hun, na lungkham hun na ngawn in maitai sak zo na hih leh mi picing tatak na hi ding hi.\n"Lungkham sinkhamna, thusia lasiate tungah kinga kha ken, Pasian hong piak thu theih siamna, ngaihsut siamnate na nuntak na ki-uk sak den in."\nAgelh ~ Khat Thang\nHih Thute Manpha Sa Lua Ni Teh' Laibu.\nEn Khat Thang Hih Thute Manpha Sa Lua Ni Teh Thuluui/Articles\nItem Reviewed: Nuntak Khuasakna Lungsim Zatui Nam Sawm Description: Rating: 5 Reviewed By: Cinpu Zomi